Mawddwy - Wikipedia\nAran Fawddwy: anvet eo ar menez diwar anv ar c'hombod kozh\nMawddwy a oa ur c'hombod kozh, bet rouantelezh dizalc'h a-raok bout stagez ouzh Rouantelezh Powys. Diwezhatoc'h, pa voe staget Kembre ouzh Bro-Saoz etre 1536 ha 1543, e teuas da vout ur rann eus Sir Feirionnydd, a zo bremañ e Kontelezh Gwynedd.\nC'hoazh e vez graet an anv eus ar c'horn-bro, ar vroig en-dro da lodenn uhelañ ar stêr Dyfi, hag emañ hec'h eienenn ouzh tor ar menez Aran Fawddwy. Ouzhpenn en Aran Fawddwy e kaver an anv "Mawddwy" e kêriadennoù Dinas Mawddwy ha Llanymawddwy.\nUr gumuniezh eo Mawddwy ivez bremañ.\nMarteze e oa ar barzh Yr Ustus Llwyd,a skrivas er XIVvet kantved, eus Mawddwy.\nRimadell[kemmañ | kemmañ ar vammenn]\nO Fawddwy tri peth a ddaw:\nDyn cas, nôd glas a glaw.\nE brezhoneg: Eus Mawddwy tri zra a deu: den hek, neuz glas, ha glav.\nAdtapet diwar « https://br.wikipedia.org/w/index.php?title=Mawddwy&oldid=1652723 »\nKemmoù diwezhañ degaset d'ar bajenn-mañ d'an 20 Gou 2015, da 20:40.


Pajenn:Troude ha Milin - Ar marvailler brezounek.djvu/64 - Wikimammenn\ntad ez oa maro ho mamm nebeud amzer goude beza ganet d’ezhan tri map, a oe lekeat tri gi bihan enn ho leac’h ; c’houi ho tri oa ann tri map-ze. Ho tad a zo o choum enn eur gear vraz e Breiz-Vihan, war lez ar mor, e penn ar bed. He gavout a reot o trei war-zu ar c’huz-heol hag o vont ac’han a gleiz rag-eeun.\nEvel a lavaraz al Labous a reaz ann tri vreur. Ar roue, pa welaz anezho ho zri ken hevel ann eil oc’h egile hag oc’h-penn c’hoaz hevel-buez oc’h be bried, a zeuaz he galoun da deneraat enn he greiz : — Ia, ia, eme-z-han out-han he-unan, ann\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/64&oldid=144371 »


Avoir vingt ans dans les Aurès — Wikipedia\nE miz Ebrel 1961, e savas René Vautier ar film « Avoir Vingt ans dans les Aurès », « Kaout ugent vloaz en Aorez ». Deuet eo er-maez e Frañs d'an 12 a viz Mae 1972. René Vautier en deus skrivet ar senario. Ar film-mañ a zo embannet gant « Unité de Production Cinématographique de Bretagne ». Ar film a bad 97 munutenn. Sonerezh ar film a zo bet graet gant Yves Branellec ha Pierre Tisserand. Paeroniet eo bet ar film-mañ gant TF1, ha TF1 en deus sikouret da sevel ar film. Bet en deus priz etrevroadel ar barnañ e « Festival De Cannes », gouel ar filmoù a vez bep bloaz e Cannes e kreisteiz Bro-C’hall.\nAn 21 a viz Ebrel 1961, e tegasas distruj ur c’homando eus arme Bro-C'hall en Aljeria, er Su da Nementchas e-lec'h e oa ur guzhiadenn louzoù a oa e dalc’h Aljerianed an Armée de Libération Nationale.\nUr soudard anvet Lomig a zo bet lazhet. Hag un Aljerian anvet Youssef a zo bet bac’het gant an arme c’hall. Robert, ur c’helenner, a zo bet gloazet en e droad e-pad an dagadenn. Da c’hortoz unan bennak d’e sikour, e soñj Robert er Vretoned peoc'helour n'o devoa ket c'hoant da lazhañ tud, met a oa rediet da vont d’ar brezel. Met bremañ e lazh an holl Vretoned tud, a breizh hag a jahin an Aljerianed vihan, nemet un den a nac'h lazhañ tud all hag a zo anvet Noël.\nD'an 22 a viz Ebrel, Coco, a lâr d'an dud a oa gantañ ez eus bet ur putsch en Aljer gant jeneraled gall. Neuze e teu c’hoant d’ar letanant Perrin da gas e gomando da Alje, met harzet e voe outañ d’en ober evit ma ne vefe ket lazhet bernioù tud en Alje. Goude ar 25 a viz Ebrel e paouezas ar jeneral De Gaulle d'ober ar brezel e Aljer. Neuze e tistro Perrin d’ar c’hamp hag e lac’has Youssef...\nAdtapet diwar « https://br.wikipedia.org/w/index.php?title=Avoir_vingt_ans_dans_les_Aurès&oldid=1658155 »\nKemmoù diwezhañ degaset d'ar bajenn-mañ d'an 21 Eos 2015, da 19:03.


Pajenn:Morvan - Kenteliou hag istoriou a skuer vad evit ar Vretoned, 1889.djvu/261 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/261\neuz an heur vad o doa da rei ho buez evit Jesus-Christ. Lod all a zave ho daouarn etrezeg an Env evit goulen dezho ar c’hras hag an ners da zerc’hel mad. An darn-vuia a veule Doue, a gane canticou, hag ar c’harter oll a dregarne gant mouez an daou-uguent mil gristen-ze.\nPa vouent digouezet var an dachen, an daou-ugent mil gristen en em rencas ker buhan hag eur vanden zoudardet desket mad. Ar verzerien kerkent ha ma veljont ar peuliou ous pere e tlient beza staget, a redas d’ho briata. Eis peul a ioa plantet en douar, ha var an eis peul ze oa savet eun doare coatach hag eun doare toen, ar pez a rea eun doare cardi var greiz an dachen a zirag prenecher palez ar Roue.\nEpad ma reat ar pourchaz evit ar verzerinti, Leon a zavas var an doare toen tolet a dreus var ar peuillou, hag ac’hano e comzaz evelen d’an niver braz-ze a dud deut da zellet : « Va breudeur, guelit pegement a nerz a ro ar feiz da dud dister eveldomp ni. O velet pourchaz evidomp eun tourmant ker criz, ez omp carget a levenez hag ec’h esperomp e cresco c’hoaz hon levenez pa vezimp e creiz an tan. Ar re eta n’int ket christenien a dle sonjal pe ger braz eo santelez ha vertuz eur Relijion a zao ac’hanomp kement azioc’h an dud all. Evidoc’h-hu, hor breudeur e Jesus-Christ, na strafuillit ket o velet an tan oc’h hon devi. An tan ne rai nemet hon lacat da c’hounit buanoc’h ar gurunen ; pe kentoc’h ar c’hras eo a rai deomp trec’hi nerz an tan, hag eur momet bennag a boan a rai deomp caout eur c’hloar hag eun eurusdet hag a bado ato. »\nD’ar c’homzou-ze ar gristenien en em lakeas da stracal ho daouarn, ha neuze Leon a ziskennaz, a\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/261&oldid=162310 »\nKemmoù diwezhañ degaset d'ar bajenn-mañ d'an 15 Mae 2020, da 18:40.


Ar stumm : o + anv-verb\nUr pennad mat ‘zo en doa goulennet Tudual Huon ganin sevel un notenn yezh war implijoù o + anv-verb ; goude bezañ chomet bout e-pad pell, e c’hellan kinnig anezhi hidiv. Un nebeudig evezhiadennoù a-raok :\nDa gentañ, graet eo al labour-mañ gant ar soñj sikour gallegerien a-vihanig da wellaat, setu e vo kavet meur a frazenn c’halleg ha troidigezhioù brezhoneg d’o heul, ha dreist pep tra, penaos difaziañ frazennoù brezhoneg savet hervez spered ar galleg.\nUn eil evezhiadenn, stag ouzh an hini gentañ : graet zo bet en Emsav en XXvet kantved evel ma vije bet brezhonegerien hepken eus ar Vretoned, hag evel ma vije bet mezhus anzav ur varregezh bennak e galleg : da’m soñj, ma vije bet dielfennet gwelloc’h o galleg gant lod eus hon skrivagnerien, e vije bet nebeutoc’h a fazioù en o brezhoneg war-lerc’h.\nEvit echuiñ, ‘m eus remerket e veze alies frazennoù reizh gant an nevez-vrezhonegerien, mes gant forzhig troioù lavar na vezont ket klevet gwall alies, ar pezh a ro skridoù souezhus a-wechoù. Amañ da heul e venegin peseurt troioù-lavar a vez klevet stank, ha pere eo ur ral klevet anezhe, ha diwar se, à consommer avec modération, evel ar boeson hag ar shit.\nA) Evezhiadennoù personel\nA holl viskoazh ‘m eus bet klevet an daou sort brezhoneg, hini an dud, ar familh, brezhoneg Kerne an divroidi deuet da Blougastell da labourat eus an Irvilhag, Sant-Alar, Hañveg, etc..., hag ar brezhoneg beleg d’ar sul en oferenn. Betek ma fask kentañ dre vras ‘m eus bet klevet ar brezhoneg-se diwar ar gador brezeg ; bez e oa ganeomp ma mamm gozh a gustume difaziañ din ar yezh-se : « an dra-he n’eo ket brezhoneg mad... Ma lârez an dra-he e c’hoarzho an dud diou’it ... O, tahe ‘n doare treuflez da lâret ‘n traoù ! etc... ». Rak santet e veze fraezh e oa ar yezh-se un dra estren, hini tud bet chomet re bell war o studi galleg pe latin, hag ankounac’haet ar brezhoneg gante abaoe ar c’heid-all.\nHag ar brezhoneg beleg skrivet ? Du-mañ e oa un nebeudig levrioù devosion, ha ma mamm-gozh - ar memes hini a rae goap a-wechoù ouzh brezhoneg ar veleien - a lenne Buhez ar Sent bemnoz a-raok kousket. Soñj ‘m eus bezañ lennet dezhi pennadoù eus al levr-se e fin he buhez, p’he doa mizer o lenn al lizherennoù bihan, ha me trizek, pevarzek vloaz d’ar c’houlz-se. Pa oan arri er Skol-Veur ‘m boa klasket lenn un tamm brezhoneg, mes dipitet ‘oan bet gant ar pezh am boa kavet, a oa blaz ar brezhoneg beleg gantañ, ha ken buan all ‘m bije kaset ar brezhoneg skrivet da stoupañ, ma ne vije ket bet dichañset din gounit oberenn Jakez Riou, An Ti Satanazet, en ur c’honkour gavotenn savet e Hañveg gant Herve ar Menn. Hag e-barzh al levr-se, o burzhud, brezhoneg mat, brezhoneg bev ! Goude-se ‘m boa bet kement a blijadur o lenn teatr Jakez Riou, Itron Varia Garmez gant Drezen, oberennoù Jul Gros, ma kaven enne ar brezhoneg a oa em divskouarn, brezhoneg buhezek, ar c’hontrol bev d’ar brezhoneg beleg.\nLavaret e kavan mat brezhoneg skridoù ‘zo ha fall brezhoneg skridoù all ne gas ket gwall bell al lenner ; evit klask kompren ar perak, ‘m eus savet statistikoù, er mod-mañ :\nAnavezout a ran mat an doare ma tegouez an o + anv-verb er frazennoù em brezhoneg kanton Daoulaz. Keñveriet ‘m eus anezhañ gant ar pezh ‘m eus bet klevet e Bro-Leon ( kanton Lesneven dreist-holl ), er vro vigoudenn, bro ma gwreg Agnès hag he familh, e kanton Kallag ha tro-dro da Wengamp : ar memes implij eus o + anv-verb , deuet alies da vezañ é + anv-verb a gaver e pep lec’h. E-barzh yezhadur Kervella ( § 281 ) n’eus implij souezhus ebet evidon ; e levrioù Jul Gros, ‘m eus kavet unan, diwar pemzek kant dre vras, a gavan souezhus. (Tourtañ a rae ar c’hleuzioù o sevel ar c’hrav, III, p 287) Dre ma eo unvan eston ar brezhoneg komzet e-keñver implij o + anv-verb, ‘m eus studiet an degouezioù ma kaven ar stumm-se e brezhoneg c’hwec’h skrivagner eus ar re vrudetañ tout en XXvet kantved : Riou, Drezen, Hemon, Favereau, Oillo, YF Jacq, hag e brezhoneg ul levr devosion : Leor oferen brezouneg ha latin, gant an Ao. J.M. Le Gall, embannet e Kemper e 1900, ur skouer vat eus ar brezhoneg iliz e fin an XIXvet pe e penn kentañ an XXvet kantved. Perak hennezh ? Levr oferenn ma mamm-gozh e oa, ha n’eus ket kalz levrioù devosion em c’herz a-hend-all ; ouzhpenn-se, eo aes din keñveriañ ar skrid latin hag an droidigezh a zo bet graet en brezhoneg, peogwir emaint tal-ouzh-tal. Diwar an implij am eus-me klevet e brezhoneg KLT dre vras, ‘m eus notet hag-eñ e kaven reizh pe teuk pep degouez.\nNiver an implijoù teuk / niver an holl implijoù eus o + anv-verb :\nJ.M. Le Gall, Avieloù al leor oferen :\n56 / 184 : 30 %, dre vras !\nJ. Riou, An Ti Satanazet :\n1 / 170 : < 1 %\nJ. Riou, Nomenoe-Oe :\n1 / 150 : < 1 %\nY. Drezen, Itron Varia Garmez :\n14 / 286 : 5 %\nR. Hemon, Nenn Jani ( an 200 pajenn gentañ ) :\n198 / 716 : 27 %\nF. Favereau, Mab e Dad ( an 93 pajenn gentañ ) :\n2 / 213 : 1 %\nF. Oillo, Blaz an Holen ( ar 80 pajenn gentañ ) :\n4 / 237 : 2 %\nYF Jacq, Da Fall ha da Viken ( an 83 pajenn gentañ ) :\n22 / 163 : 13 %\nN’eus ket ezomm d’ober jedadurioù abominapl evit gwelet e c’heller lakaat diouzh un tu an aotrou Beleg JM Le Gall, R. Hemon, ha moarvad ivez YF Jacq, ha diouzh un tu all ar pevar skrivagner all. Eus pelec’h e teu an troioù teuk a vez kavet e brezhoneg an Ao. Le Gall ?\nAr veleien a droe ar Vulgate n’int ket aet da analizañ o latin a-dost, ha lakaet eo bet stank an o + anv verb e penn ar frazennoù evit treiñ ar participe, deus un tu - tri participe zo e latin -, mes ivez islavarennoù hag an ablatif absolu. Evit an nann-latinerien, setu ur skwer eus petra ‘oa an ablatif absolu : Cicerone consule, zo da vezañ troet e galleg Cicéron étant consul, da gentañ, ha da c’houde : sous le consulat de Cicéron. Ha moarvat, dre ma vez lakaet ur participe en galleg, eo bet kavet aes lakaat o + anv verb e brezhoneg. Ha setu pemp frazenn tennet eus an avieloù gant J.M. Le Gall, atav, hag o zroidigezh :\nparticipe prés : Et extendens Jesus manum(...)dixit...\nHa Jezuz, oc’h astenn e zorn (...), a lavaras...\nparticipe prés : Tunc surgens, imperavit...\nO sevel neuze, e kemennas...\nparticipe passé : Et ingressus in templum...\nO vezañ aet en templ...\nAblatif abs : Et apertis thesauris suis...\nO vezañ digoret o zeñzorioù...\nIslavarenn : Ut cognovit mulier...\nUr plac’h, o c’houzout...\nEvidon, n’eus « o » ebet da lakaat er pemp frazenn-se, en displegañ a rin izeloc’h (C 1°) d).\nUr remerk all ouzhpenn : prest on da bariañ e laboure an Ao. JM Le Gall gant un droidigezh c’halleg ouzhpenn dirak e zaoulagad, rak ne oa ket diaes treiñ ar frazenn diwezhañ gant : ur plac’h, pa ouezas e oa Jezuz da zont... Moarvat e oa dirazañ ur skrid galleg evel : une femme, sachant que Jésus devait arriver .\nHa yezh Nenn Jani ? Mammenn bennañ brezhoneg Roparz Hemon eo ar brezhoneg beleg. Ar pezh ne oa nemet ur goñjekturenn evidon zo deuet da wir pa ‘m boa klevet anezhañ - e-barzh film S. Danielloù - o kontañ penaos e klaske lenn pennadoù brezhoneg hag e c’houlenne sikour gant ur vatezh evit o c’hompren. Ha pesort brezhoneg skrivet a veze kavet er bloavezhioù 1910 ma n’eo ket brezhoneg beleg ? Chomet eo klozet er brezhoneg skrivet-se diwezhatoc’h ; ma karje bezañ aet aliesoc’h da ruzañ en ostalerioù deus tu Kerber pe Lambezelleg, ma veze klevet brezhoneg bemdez er bloavezhioù 1920 - hervez ma zad - e vije bet buhezekoc’h e vrezhoneg ha gwelloc’h ar framm dioutañ..\nC) Implij o + anv-verb e brezhoneg komzet\nDiv hentenn zisheñvel zo bet kemeret evit se gant F. Kervella ha J. Gros evit dielfennañ ar frazennoù : dre vras, int bet renket gant F.K. hervez ar ger pe an dro-lavar a zo a-raok an o + anv-verb, ha gant J.G. hervez o zroidigezh e galleg. Kinnig a ran un doare disheñvel :\n1°) Dispartiet eo ar bomm a grog gant o + anv-verb diouzh ar rest eus ar frazenn gant un ehan, pe un tenn-alan, pe ur c’hemm e nerzh ar vouezh ( alies ur virgulenn er skridoù )\na) An doare-danevelliñ : Pa oa Yann o sammañ e vec’h, Pier o redeg war e lerc’h hag o rodellañ anezañ e-barz ar porz... ( J.G., III p 25)\nHag eñ o reiñ ur gistinenn dezañ gant e vaz ken e oa chomet...( J.G. III p 26)\nb) Tost a-walc’h ouzh an doare danevelliñ, pa vez daou verb oc’h en em heuliañ, gant ar memes ster dre vras, da skwer : komz, lâret, prezegenniñ, kaozeal, tamall, etc..., e c’heller lakaat o + anv-verb evit an eil ober pa vez aze evit displikañ gwelloc’h an ober a zo gant an hini kentañ :\nSkandalat a rae he gwaz, o lâret de’añ e oa ur feneant hag ul lonker...\nDic’hastañ a rae gant e falz, o troc’hañ kement briñsenn a gave war ar c’hleuz...\nMes ne c’heller ket lâret : *dic’hastañ a rae gant e falz, o komz eus e amzer soudard...., rak labourat gant ur falz ha komz neuint ket netra da welet etreze. Aze e ranker lakaat en ur : dic’hastañ a rae gant e falz, en ur gomz... Er memes mod, ar frazenn *« Nadia », emezi o tistreiñ d’ar saloñs, zo sius. Reizh e vije bet, ‘vat, ur frazenn evel : « Nadia », emezi, o rebech d’ar plac’h...\nSetu c’hoazh ur skouer vat : Hag eñ ober gaol kuit, o rampañ da Landerne ( G. Milin, F.K. § 276)\nc) Savet evel an doare danevelliñ, mes gant ur ster disheñvel, peogwir eo ur ster enebiñ, dre vras, frazennoù ma kaver : ha...o + anv-verb...\nAet Germaine da Gemper da flechañ, ha me o c’hortoz ane’i amañ da sikour ( = tra ma oan-me o c’hortoz, daoust ma oan o c’hortoz...)\nd) E penn kentañ ur frazenn, e c’hell bezañ implijet gant ar pevar verb merzout : gwelet, klevet (stank), santout, c’hwesa (raloc’h), hag ar pevar-se hepken.\nO welet nag a dud e oa, ‘m boa kavet gwelloc’h mont pelloc’h.\nO klevet ar gurun a-bell, ‘m boa soñjet e pakfemp glav...\nO c’hwesa an avaloù-douar, ar berrweled a c’hrognas gant plijadur...( J. Kerrien)\nMes n’heller ket lâret :\n* O vont pelloc’h en Norzh, e kaver kêrioù evel...\n* O c’houzout eo izoskelel ABC, klaskit...\n* O sevel al lienenn e voe gwelet ur sal...\nNa kennebeut :\n* O sevel neuze, e kemennas...( JM Le Gall, § B, uheloc’h ), hag a zo peder frazenn savet diwar ar galleg. Arabad ivez bezañ levezonet gant ar saozneg : Seeing that, knowing that, zo reizh e penn ur frazenn. Padal, ma eo reizh O welet se e penn ur frazenn, *O c’houzout se n’eo ket. Aze e vez implijet un islavarenn, ar peurliesañ :\nPa ‘z aer/en ur vont pelloc’h en Norzh, e kaver...\nPa ouezer eo izoskelel ABC, klaskit...\nPa voe savet/ ur wech savet al lienenn, e voe gwelet ...\nHag eñ ha sevel neuze, ha kemenn...pe : en ur sevel neuze, e kemennas...\n2°) N’eus disparti ebet etre ar bomm a grog gant o + anv-verb hag ar rest eus ar frazenn.\na) Ar stumm war-ober, gant ar verb bezañ/bout : nebeud a fazioù a vez graet.\nO labourat emaon, hennezh a vez dalc’hmat o klask afer...\nNe vez ket implijet ar stumm-se gant ar verboù :\n+ Kavout/kaout ( mad, hir, kerse, aes, diaes, truez ...)\n++ a verk un ober berrbad ( gwelet, klevet, santout,...) pe ur santimant ( Karet, kasaat...)\n+++ a verk ur varregezh spered ( gouzout, anavezout/anaout, kompren, intent...)\nRet mat e vo neuze ober an diforc’h etre ar verboù implijet :\nAmañ zo unan o klask war-lerc’h Mariig ( Klask a verk un ober padus, skoilh ebet )\nAmañ zo unan hag a gav hir e amzer ( lâret *o kavout hir zo ur fazi ).\nb) Ul liamm abeg-koñsekañs zo etre an ober degaset gant o + anv-verb hag an eil ober :\nKollet ‘n doa ‘spenn dek mil lur o c’hoari kilhoù disul diwe’a ( Pgt )\nFroc’het ‘n deus e vragoù oc’h ober ruz-revr dindan ar pont ( Pgt. ca 1955. Ur riskelenn brav-dispar a oa dindan ar pont bras, ha meur a vragoù en deus bet damantet eno !)\nAr mab a oa toullet e lagad o torna (J.G., I p 209)\nTost d’al liamm abeg-koñsekañs-se, e kaver o + anv-verb war-lerc’h :\n+ Tremen e amzer ( paseal, koll, abuziñ,etc...)\n++ Kaout poan, droug, mizer, mezh, plijadur, lure, diegi...,kaout mall war ub, kaout pres war ub ( an tri diwezhañ-mañ a vez kavet hep ar stagell « o » ivez )\n+++ Bezañ pell, jenet, nec’het, souezhet, estonet, strafuilhet, spontet etc...\nFañch a ziduo e amzer o trailha ar hoad-mañ ( J.G., I p 209)\nKollet ‘m eus ur penn devezh o c’hortoz ar mañsoner\nMizer ‘m eus o telc’her soñj...\n‘Vo ket jenet o c’houl da drakteur ganit ‘vit afer-se !( Kallag)\nN’eus problem ebet evit implijout ar verboù kaout, kompren, etc ( sellet en 1°) a)) war-lerc’h troioù-lavar an eil rumm (++)\nPoan ‘m bez oc’h anaout an eil diouzh eben\nMizer ‘walc’h ‘m eus bet o kompren petra ‘oa ur c’hompaktified Aleksandrov.\nc) Lakaet e vez o + anv-verb goude renadennoù-tra (eeun pe dieeun ) ar verboù-mañ :\n+ gwelet, klevet, selaou, kavout (stank), taolenniñ, skeudenniñ, diskouez, remerkañ, kroaziañ ( raloc’h)\n+ sellet ouzh (stank), degouezañ gant, en em gavout gant, arriet/erruout gant, teuler evezh/pled/kont ouzh (raloc’h)\n+ nevez arriet er yezh : tennañ ar poltred, filmañ (tost ouzh sellet), enrollañ (selaou).\nGwelet a raen anezhañ o tostaat\nKavet ‘m boa ar c’hi o heoliañ war an treuzoù\nDa dad-kozh a oa bet tennet e boltred o sachañ war e gorn.(Pgt)\nEr memes mod, war-lerc’h setu ( sed aze, sell aze, ‘t ahe, ‘t amañ etc...)\nSetu ar person o tond ( J.G., I p 209)\nDa ziwall zo amañ : ret eo d’an daou ober bezañ kempred.\nGwelet ‘m boa unan o vont a-dreuz, mes : taolet ‘m boa kont ouzh unan hag a yae a-dreuz ur wech an amzer. Abalamour da « ur wech un amzer », n’heller ket implij « o ».\nKavet ‘m boa Fin o roc’hal en touflez, mes : kavet ‘m boa un’ kozh hag a gane Gousperoù ar Raned penn da benn. ( = gouest e oa d’en ober, mes pa ‘m boa kavet anezhañ e oa oc’h ober traoù all)\nPa vez verboù all estreget ar re a zo meneget uheloc’h, n’heller ket implij o + anv-verb, ha ret mat eo treiñ ar frazenn en ur mod all :\n‘Peus ken ‘met heuliañ ar paotr a zo o treiñ a-gleiz.\nGoulenn a ri gant ar vaouez a zo o telc’her an ostaleri.\nSpontañ a ri an dud a ya d’o labour d’an eur-se.\nLavaret *ar paotr o treiñ, *ar vaouez o telc’her, * an dud o vont d’o labour zo fazioù.\nd) Tost a-walc’h ouzh doare dielfennañ ar c), e c’heller implij o + anv-verb evel astenn un anv, pa verk un ober a zo dres o tremen.\nUr c’hazh o vervel an hini eo ? ( J. Riou)\nGant al loar o sevel e weli sklaer a-walc’h\nEr c’hontrol, e vo lavaret : Gant an hent a gas da Landerne, e kavi Gorremene da gentañ ha Botkenal war-lerc’h ( an hent a c’hell kas da Landerne ; e c’heller chom a-sav a-raok Landerne pe mont pelloc’h )\nDiwar ar re yaouank a ya d’ar fest-noz d’ar sadorn, n’eus ket kalz ...( ha n’eo ket *o vont d’ar fest-noz peogwir emaer o kaozeal eus un dra a dremen ingal, ha n’eo ket eus un dra a zo o tremen.)\nimplijet e vez an astenn-se pa vez berr a-walc’h (< 5, 6 silabenn, dre vras) ; goude, e vez lakaet ar verb bezañ ouzhpenn, dreist-holl evit un anv gant ur ger-mell resis : an dud a zo o vont d’ar vourc’h d’an eur-mañ kentoc’h eget *an dud o vont d’ar vourc’h d’an eur-mañ. Ne vez ket implijet kalz an astenn evit un anv hag a vije rener ar verb el lavarenn ( gant al loar o sevel zo ur renadenn doareañ !)\nRal kenañ : war-lerc’h un araogenn displeget.\nWarnomp o c’hortoz war ar ru e oa kouezhet ur pezh barr.(Pgt) Kentoc’h e vo lavaret : ha ni o c’hortoz war ar ru e oa kouezet ur pezh barr warnomp. Ur frazenn ( hag unan hepken ! ) a seurt-se a gaver gant J.G. : ...tapet eun tôl amzer ganeom o vond er-mêz eus Bourdel ( J.G., I p 183). Arabat implij an doare-se bep eil frazenn skrivet !\nD) En em lakaat e spered ar brezhoneg.\nAl lodenn-mañ eus ar studiadenn a vo gouestlet dreist-holl d’ar gallegerien a-vihanig, mes ivez a-wechoù da brezhonegerien ‘zo, pa oa bet un troc’h etre ar brezhoneg ha yezh ar familh da vare o zud pe o zud-kozh.\nAr gudenn bennañ eo hini ar participe : daou zo diouto e galleg ( ha tri en latin, pa soñjer e brezhoneg beleg penn kentañ ar c’hantved ), mes n’eus hini ebet e brezhoneg. E spered ar gallegerien e kaver evel-se ul log bihan merket participe warnañ, hag a vir oute a ober un analiz klok eus ar pezh a soñjont pa dremenont en ur yezh all, rak implijet e vez ar participe e kazi n’eus forzh pesort degouez e galleg, hag a zo, er c’heñver-se, ur yezh a-vec’h hanter dic’hrozet.\na) Analizañ an amzer.\nEvit skeudenniñ ar pezh emaon o vont da brouiñ - ha n’eo ket anat, evit tud zoken hag o deus tremenet ul lodenn vat eus o buhez o studial ar galleg -, setu pozioù peder ganaouenn e galleg :\nDes vertus de sa dame et de ses droits d’époux,\nQu’il attache à sa bell’ le soir de son départ.\nE penn kentañ pep hini anezho, ur participe présent, mes pa studier a-dost amzer an ober gant pep hini eus ar participoù-se, e remerker e verk an hini kentañ un amzer dremenet : e kanaouenn Botrel, en deus kuitaet ar pesketaer porzh Pempoull abaoe ur frapadig dija. En eil, ur ganaouenn c’halleg hengounel, n’eo ket tremenet an ober c’hoazh : a-raok mont kuit d’ar brezel e tremen en gwirionez. En daou ziwezhañ, div ganaouenn gant Brassens, eo kempred an daou ober bondir ha venir cogner, deus un tu, ha voir hag accélérer deus an tu all. Amañ eo ret teuler evezh : ma eo gouest ar galleg da implij ar memes furm participe evit ar peder frazenn-se, ar brezhoneg ne c’hell ket en ober : Lavaret e vo gant ur brezhoneger : goude bezañ kuitaet e valaneier hag e lanneier..., a-raok mont d’ar brezel...., ma amezegez ha lammat ‘maez he gwele ha dont...pe : o lammat ‘maez hag o tont... N’eus nemet er ganaouenn ziwezhañ e c’heller kregiñ gant o : o welet an holl o tichapiñ, e plantas tizh ar pevardorneg....evel en § C 1° d)\nAr fazi a gaver bremañ en ur serten brezhoneg lennegel eo an implij eus o + anv verb bep kwech ma soñj ar skrivagner en ur participe galleg, ha bec’h de’i neuze gant : *o kuitaat e valaneier..., *o vont kuit d’ar brezel..., *o telammat er-maez he gwele, stummoù estren d’ar brezhoneg, hag a zo kalz resisoc’h eget ar galleg evit amzer an ober. ( § C 1° d) atav)\nEr memes mod, evit an troioù kaout poan, bezañ pell, etc...( § C, 2°) b), e vez analizet an amzer e brezhoneg : pell on bet a-raok kompren, poan ‘m eus bet a-raok dont a-benn...etc. Ne vez ket implijet « o » bep kwech.\n2°) Analizañ stumm ar verb.\nSetu un dra estren d’ar yezhoù roman ha d’ar yezhoù germanek, hag a bouez bras e brezhoneg.\nSondez les personnes allant au cinéma, e vous verrez...( Télégramme)\nE brezhoneg, e vo ret en em c’houlenn : hiziv pe da gustum ? Ha div droidigezh d’o heul : an dud a zo o vont d’ar sinema (hiziv) pe neuze : an dud a ya d’ar sinema ( an dud a zo kustum da vont ), mes * sontit an dud o vont...zo ur fazi ( § C, 2°, c) . Ar verb sontañ ( evel dibab, choaz...) n’emañ ket e-mesk ar re meneget.\n3°) An ober hag ar varregezh\nE galleg c’hoazh e c’heller implij ar participe evit daou dra, an ober hag ar varregezh, tra ma vez daou stumm disheñvel e bzg\nJ’ai rencontré à Saint-Gildas une personne parlant breton.\nKavet ‘m eus ba’ Zeltas un den o komz brezhoneg.(1)\nKavet ‘m eus ba’ Zeltas un den hag a gomze brezhoneg.(2)\nEr frazenn (1), eo bet kavet an den dres pa oa o komz brezhoneg, hag er frazenn (2), ez eus bet remerket, goude komz un tammig gantañ marteze, e ouie brezhoneg : diforc’h etre an ober hag ar varregezh.\nKavet e vez un notenn gant Jul Gros : «attention, le breton parlé n’emploie jamais le participe présent dans des phrases comme la suivante : ezomm on eus ur vatez o houzoud ar galleg hag ar bzg, qui est traduite du français : nous avons besoin d’une bonne sachant le français et le breton.Dans ce cas, sachant est mis pour « qui sait » (ou : qui sache) et le bretonnant le traduira toujours par : eur vatez hag a oar ar galleg... » Anat eo ez eo ur varregezh, ha klotañ a ra gant ar frazenn (2) uheloc’h.\n4°) Pehini ar rener ?\nKavet e vez en galleg un diouver a analiz evit ar rener e frazennoù evel ar re-mañ :\nL’intention du ministre, en proposant ce compromis, était de réunir....\nStartoc’h eo da analizañ. Er frazenn gentañ, daou ober kempred : proposer ha souhaiter, war gont ar c’huzulier : kuzulier ar ministr, en ur ginnig an emglev-se, a souhete...En eil frazenn, un ober hepken war gont ar ministr : P’en doa kinniget an emglev-se, e oa ar ministr e-soñj... Mes n’heller ket implij o + anv verb neblec’h amañ.\nYann Gerven. 29 III 2003.


Région_Bretagne - Ar Rannvro a skoazell EBE Breizh\nAr Rannvro a skoazell EBE Breizh\nRannvro Breizh a ro harp da rouedad ekonomikel Breizh dre sikour embregerezhioù Breizh gant meur a stignad evel ar "prest kresk" nevez d’an Embregerezhioù Bihan-Tre (EBT), ar stignad Efedusted EBE Breizh, ar font BRIT... Setu tro ar skoaziadoù d’an EBT / EBE p’emeur o lidañ dek vloaz ar font BRIT.\nUn dra dibar da Vreizh eo : hag int niverus-tre, e c’holo an EBT an tiriad en e bezh hag e kemeront ur perzh bras evit derc’hel ur vuhez lec’hel hag an implijoù ! Ar Rannvro hag a zo marc’h-blein an diorren ekonomikel a oa dleet dezhi lakaat war-sav ur benveg arc’hantaouiñ da gadarnaat o diorren. Ur prest bank etre 10 hag 50 000€/bloaz, kenwarantet war-bouez 70% : sed aze ar pezh a ginnig ar prest perzhiañ nevez-flamm-mañ, 2 vilion a eurioù o vont d’ober anezhañ. Ar pal : ambroug, a drugarez d’an efed loc’h a zeu diwarnañ er bankoù, en tu-hont da 250 embregerezh ar bloaz dre reiñ 10 M€ a brestoù… hag aesaat o lusk kreskiñ. Dre plateforme de prêt e c’hallint ober o goulennoù enlinenn.\nBez e c’hallo ar prest bezañ etre 10 000 et 50 000 € war bemp bloaz, unan anezho gant kevala ampellet. A-well eo e feur, a drugarez da skoazell ar Rannvro. N’eus ket anv nag a arc’hant-kred personel nag a warant. Sellet e vez ouzh ar prest evel ouzh fontoù piaouel hag a zeu da greñvaat framm arc’hantaouiñ an embregerezh hep disteraat e varregezh kemer dle.\nAn holl EBT hag EBE eus 3 da 50 goprad, e forzh peseurt gennad obererezh e vefe, gant ma vint bet savet muioc’h eget tri bloaz zo ha ma vint lec’hiet pe e soñj bezañ lec’hiet e Breizh, a c’hall goulenn ar prest-mañ.\nEvit peseurt postadurioù ?\nGant ar prest kreskiñ e vez arc’hantaouet postadurioù dizanvezel pe korfel dister o zalvoud gouestl : kempennadurioù evit bezañ diouzh ar reoladoù, doujañ an endro pe gwellaat ar surentez ; stummañ skipailhoù produiñ pe kenwerzhañ, mizoù imbourc’hiñ ha brudañ ; dafar empennet ha sevenet gant an embregerezh evit e ezhommoù dezhañ e-unan…Ne gemerer ket e kont avat ar gwezhiadennoù postañ evit adframmadurioù kellidel, evit kreskiñ en diavaez pe evit treuzkas.\nUr c’hevelerezh arc’hantaouiñ klokaus ha ret\nRankout a ra e sammad bezañ kevatal da nebeutañ da hini ar Prest Kreskiñ EBT Breizh. Bez’e c’hall bezañ ur prest bank, un degasadenn gevala pe un degasadenn e fontoù kazi piaouel (prestoù perzhiañ, endalc’hennoù a c’haller lakaat da vezañ kevrannoù) pe un arc’hantaouiñ perzhiañ dre ur savenn crowdfunding.\nAr Rannvro a ambroug kresk an EBE\nAr steuñv a-ziforc’h bet degemeret gant ar Rannvro e miz Mezheven diwezhañ (ar « prest kreskiñ EBT Breizh » o vezañ an « tamm » kentañ anezhañ) en deus da bal skoazellañ an EBE en o raktresoù diorren : krouiñ, barregezh da neveziñ, treuzkas… Dont a ra da glokaat ar chadenn ambroug publik gouestlet d’an embregerezhioù (EBT, EBE, EME…) hag a bost arc’hant da vareoù diseurt eus o c’hresk. Ur redi eo hag a zo liammet ouzh al lezenn NOTRe kreñvaet ganti perzh ar Rannvroioù evit ar pezh a sell ouzh an ekonomiezh met a laka da chom a-sav ivez skoazelloù eeun an Departamantoù d’an embregerezhioù, EBT, re ar c’henwerzh hag an artizanerezh dreist-holl. Gallout a ra ar prest kreskiñ nevez dont da glokaat arc’hantadurioù lec’hel kinniget gant an diazezadurioù publik a genlabour etrekumunel (DPKE) ha meret asambles gant an oberataerien ekonomikel (savennoù intrudu lec’hel, kambroù koñsulel, kambroù ar micherioù…)\nGouzout hiroc’h diwar-benn ar prest kresk d’an EBE\nAr stignad Efedusted EBE Breizh\nPublié le Friday, September 23, 2016


Un tipi (liester: tipioù) a zo un deltenn gernennek a veze implijet gant meuriadoù Indianed Norzhamerika kantreidik – pe arsezat pa vezent o chaseal – eus ar Plaenennoù Meur. Graet e vezent gant peulioù koad ha goloet gant krec'hin (bizon evit an aliesañ). Lojeiz aes ha klet e oant. Sec'h er marevezh gleb, aes da dommañ er marevezhioù yen, ha fresk e-kerzh an hañv. Skañv e oant hag aes da zispenn ha da adsevel pelloc'h.\nUn tipi oglala (1891)\nDont a ra an anv eus al lakotaeg thí hag a dalvez "(bezañ o) chom, anneziñ", ha pi a zo un dibenn liester (un dra bennak evel annezont). Evel ma c'haller implijout ar verboù evel anvioù e lakotaeg e talv kement hag "annez" pe ti end-eeun.\n(en) A bep seurt traoù diwar-benn an tipioù\n(en) Penaos sevel un tipi (pdf)\nAdtapet diwar « https://br.wikipedia.org/w/index.php?title=Tipi&oldid=1477185 »\nDernière modification le 4 Ebr 2013, à 21:03


Politique de protection des données - Mobibreizh\nDeiziad moullañ : 16/07/2020\nAmañ emaoc’h : Degemer >Politikerezh gwareziñ ar roadennoù\nEvit ober war-dro ho koulenn dre hor furmskridoù (darempred, paeañ an telloù-kastiz...), ha kas hol lizher kelaouiñ deoc’h, e rankomp dastum hag implijout roadennoù personel diwar ho penn. Lakaet eo ar Reoliadur hollek war gwarez ar roadennoù da dalvezout ha gallout a rit lenn amañ dindan an implij a vo graet anezho dre ar munud hag an ostilhoù a zo lakaet en ho kerz evit lakaat ho kwirioù da dalvezout.\nPIV ZO KARGET EUS AN IMPLIJ-SE ?\n283 bali ar Jeneral Patton - CS 21101\n35711 Roazhon Cedex 7\nPESEURT TITOUROÙ A VEZ DASTUMET ?\nGallout a ra al lec’hienn-mañ dastum titouroù personel diganeoc’h. Hervez pennaenn an nebeutaat, ne zastumont nemet an titouroù ret evit an implij a vo graet anezho.\nPa lakait hoc’h anv e-barzh al lec’hienn e vez dastumet meur a seurt roadennoù, diouzh an implij a vo graet ganeoc’h eus hor servijoù ; setu ar roll anezho :\nRoadennoù anaout (en o mesk merkañ hag ur plac’h pe ur paotr oc’h, anv, anv-bihan, chomlec’h elektronek, ger tremen) ;\nRoadennoù daremprediñ (en o mesk ar chomlec’h post pe elektronek, niverenn bellgomz hezoug) ;\nRoadennoù war an implij (en o mesk ar pajennoù web bet gwelet ganeoc’h) ;\nRoadennoù kevreañ (en o mesk chomlec’h IP hoc’h urzhiataer, logoù kevreañ hag implijout) ;\nPa zeuit da weladenniñ hol lec’hienn e c’hall un toupin bezañ staliet en un doare emgefreek e-barzh hoc’h urzhiataer. Graet eo an toupinoù evit enrollañ titouroù war an doare ma vez merdeet gant an implijer e-barzh ul lec’hienn, ganto avat n’haller ket gouzout piv eo an implijer-se. Gallout a rit diweredekaat an toupinoù gant an arventennoù a zo en ho meziant merdeiñ (diwar al lañserien ostilhoù/dibarzhioù).\nBep taol ma vez dastumet roadennoù personel e-barzh hol lec’hienn e vez embannet en ur mod sklaer palioù ha doareoù an dastum-se hervez lezenn ar 06.01.1978 diwar-benn an urzhiataerezh, ar restroù hag ar frankizoù, ha Reoliadur hollek war gwarez ar roadennoù.\nPIV A RA GANT AN TITOUROÙ-SE HA DA BETRA E SERVIJINT DEOMP ?\nN’eus nemet kenlabourerien an embregerezh Cityway, servijoù ar strollegezhioù eus Breizh a labour gant MobiBreizh hag an embregerezhioù a vez o verañ o rouedadoù treuzdougen, a c’hall gwelet ho titouroù. Dastumet e vez roadennoù, da gentañ-penn, evit ar pourchaser Cityway a ra war-dro merañ al lec’hienn. Diouzh ar goulenn a vez kaset e c’haller treuzkas ar gemennadenn ha daveennoù ar gwiader da Rannvro Breizh, da unan eus kevelerien MobiBreizh, koulz strollegezhioù ha korvoerien.\nDa-geñver ar c’hevratoù da gas da benn e c’haller implijout ar roadennoù-se evit :\nMerañ ar gont arval ;\nAnaout ha gwiriekaat ar pratikoù pe an implijerien ;\nKelaouiñ ar pratikoù (posteloù, da skouer Kemennoù treuzdougen, trubuilhoù, keleier ar servij) ;\nRespont d’ar goulennoù, en o zouez ar re a sell ouzh an titouroù.\nDAOUST HA DROED HON EUS D’IMPLIJOUT AR ROADENNOÙ-SE ?\nPa lakait hoc’h anv evit al lec’hienn e talvez ec’h asantit d’an implij a vo graet eus an titouroù evit kas keloù. Gallout a rit lemel hoc’h anv pa garit.\nPELEC’H HA PEGEIT E VEZ MIRET HO TITOUROÙ ?\nE-barzh servijerien hag a zo e broioù eus Unaniezh Europa. Ne viromp ho titouroù nemet ar pad a vez ezhomm, deomp da seveniñ ar c’hefridioù a zo meneget uheloc’h pe da respont d’hon endalc’hoù diouzh lezenn.\nPETRA EO HO KWIRIOÙ ?\nGallout a rit gwelet an titouroù a sell ouzhoc’h pe goulenn ma vefent diverket.\nGallout a rit ivez implijout ar gwir enebiñ, ar gwir reizhañ hag ar gwir da vevenniñ an implij a vez graet eus ho roadennoù.\nEvit lakaat ar gwirioù-se da dalvezout pe evit gouzout hiroc’h war an doare ma vez tretet ho titouroù er stignad-mañ, e c’hallit dont e darempred ganeomp dre bostel informatique-libertes@bretagne.bzh , pe dre lizher da Rannvro Breizh, 283 bali ar Jeneral Patton - CS 21101, 35711 Roazhon Cedex 7. Pa gasit ur goulenn deomp, kasit un eilenn eus un teul-anaout da-heul, mar plij.\nMa soñj deoc’h, goude bezañ deuet e darempred ganeomp, ne vez ket doujet d’ho kwirioù Stlenneg ha Frankizoù pe ne glot ket ar stignad gant ar reolennoù a sell ouzh gwarez ar roadennoù, e c’hallit ober klemm da KBSF.


W. Barguil, Tro Ain 2011\nWarren Barguil zo ur marc'hhouarner breizhat ganet d'an 28 a viz Here 1991 en Henbont (Bro-Wened). Krog eo gant ar belo dre ar bicross, e 1998, a-raok mont da redek war an hentoù 6 bloaz war-lerc'h gant kleub Lannarstêr. Hep dale e reas berzh hag adalek 2009 e voe dibabet ingal gant skipailh Bro-C'hall, hini an diwanidi da gentañ ha hini ar yaouankidi da c'houde. E 2012 ez eas gantañ maout Tour de l'Avenir. Meur a skipailh a glaskas neuze tuta anezhañ. En diwezh e choazas Barguil mont da gourser gant Argos - Shimano. Gant ar skipailh izelvroiat e kemeras perzh en un dro veur evit ar wech kentañ: Tro Spagn 2013. Daou dennad a c'hounezas eno, evel Bernard Hinault e 1983. Goude bloaz e achuas ar redadeg spagnol en 8vet renk, peadra da gaout fiziañs en e varregezhioù e-keñver ar redadegoù a-dennadoù.\nE 2015 e kemer perzh Warren Barguil e Tro Frañs evit ar wech kentañ. Etre Gwened ha Pluveleg e wiskas ar roched wenn, hini ar gwellañ reder yaouank, e-pad un tennad a-benn d'an eur dre skipailh. "Un deiz ha ne vo disoñjet ganin biken", eme Varguil, goude bezañ suportet gant Bretoned dirollet eus ur penn d'an tennad d'egile.\n2015. Giant - Alpecin\nAdtapet diwar « https://br.wikipedia.org/w/index.php?title=Warren_Barguil&oldid=1653595 »\nKemmoù diwezhañ degaset d'ar bajenn-mañ d'an 24 Gou 2015, da 16:06.


Pajenn:Crocq - Marvailhou Kerne, 1910.djvu/103 - Wikimammenn\nPajenn:Crocq - Marvailhou Kerne, 1910.djvu/103\nHag ar wreg en hent dioc’htu. Mes er maner an aotrou a respontas d’he goulenn penôz Yan n’edo ket fur awalc’h pa lavare traou er c’hiz-se.\n— « Mad, a zonjas an aotrou Furzod en eur vont kuit, mad, Yan, te zo deut pinvidik gant kroc’hen da vioc’h ; mes pinvidikoc’h e vin-me c’hoaz. Me ’m eus eiz bioc’h ha daou-ugent, ha warc’hoaz genta e kasin kelou da holl gigerien ar c'hostez-\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/103&oldid=124191 »


Région_Bretagne - Ur gefrediezh ekonomikel gant Breizh e Japan\nDeuet eo ar 15vet kefridiezh ekonomikel vreizhat e Japan da vezañ un emgav bloaziek. E-pad pemp devezh e oa bet ar strollad tud renet gant prezidant ar Rannvro o kejañ hag o kendivizout gant embregerien ha dilennidi eus Japan abalamour da startaat al liammoù etre Breizh hag an ekonomiezh japanat. Evit ar veaj-mañ, asambles gant Loïg Chesnais-Girard, e oa da skouer skipailhoù Breizh diorren neveziñ (BDN) ha Breizh kenwerzh etrebroadel (BKE), a zo frammoù karget da lakaat politikerezh ekonimikel ar Rannvro e pleustr : an hini kentañ dreist-holl evit sikour ar filierennoù ekonomikel da emdreiñ, an eil evit lakaat an embregerezhioù eus Breizh da greskiñ o obererezhioù war an dachenn etrebroadel.\nProgramm ar gweladennoù hag ar c’hendivizoù\nMeurzh 16 a viz Gouere 2019 – Tokyo\nKannati Frañs e Japan : un emgav gant kannadour Frañs e Japan, Laurent PIC.\nSanden (Sanden e Tintenieg) : un emgav gant ar Prezidant nevez, Katsuya Nishi, hag ar besprezidant seveniñ, Tsuguo Ito.\nKoan gant Kumuniezh ar Vretoned pe mignoned Breizh e Breizh Café Shinjuku.\nMerc’her 17 a viz Gouere 2019 – Tokyo\nKKG Frañs Japan (KKGFJ) : un emvod gant ar c’helenner Hirose, skolveuriad, arbennigour war an hidrogen, ha goude-se un emgav gant prezidant KKGFJ, Armel Cahierre, hag ar pennrener, Nicolas Bonnardel.\nKannati Frañs e Japan : un emvod gant kannaded kêr Yokosuka City diwar-benn ar Sibersurentez pa fell dezho lakaat staliañ ur pol gwellentez siber evit Japan en o c’hêr.\nKoan er C’hannati gant renerien pe dileuridi ar strolloù Sanden Nissui (Cité Marine, Halieutis), Jetro (aozadur japanat evit ar c’henwerzh diavaez), Sumitomo Corp (Rodoù-dour war-neuñv), Fuji Oil (stroll Ito Chu)\nYaou 18 a viz Gouere 2019 Tokyo\nCanon Inc. (Canon e Liverieg) : un emgav gant ar besprezidant seveniñ hag e skipailhoù\nNedo (a zo tamm-pe-damm evel Ajañs an endro ha mestroniañ an energiezh e Frañs) : un emvod war sujed an energiezh gant an Dr. Akira Yabe, pennrener an unvez « Energy Systems and Hydrogen », Kentaro Morita, pennrener an unvez klask « Global Technology », an Dr. Hiroshi Kawakami hag an Dr. Naoto Yamashita, klaskerien en unvez « Energy Systems and Hydrogen », Nobuhiko Shirasawa, eilrener e rann an aferioù etrebroadel, ha Fumi Yamada, klaskerez en unvez « Global Technology ».\nNissui (Nippon Suisan Kaisha) – Cité Marine e Kervignag hag e Loudieg, Halieutis en Oriant : kendiviz gant Akiyo Matono, Prezidant & CEO, Shingo Hamada, senior managing executive officer, ha Shigeru Kokaze, kuzulier ar prezidant.\nUn emgav gant kazetennerien ha goude-se mont d’an aerborzh.\n16 embregerezh japanat e Breizh\nHiziv an deiz ez eus 16 embregerezh japanat hag a zo staliet e Breizh, en o zouez emañ ar strolloù etrebroadel Canon, Sanden, Nippon Suisan Kaisha Ltd (Nissui-Cité marine), Mitsubishi Electric\nPublié le Tuesday, July 16, 2019


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Pat Casey) (KildareStreet.com)\nResults 1-20 of 837,716 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Pat Casey)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Pat Casey)


Pajenn:Morvan - Kenteliou hag istoriou a skuer vad evit ar Vretoned, 1889.djvu/84 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/84\nHe galon so re leun, he galon so barr ; al leunder-ze a rank scuilla dreist. Ne ell ket chom ken didrouz-ze ; red eo dezhan cana. Ma n’en deus ket bet c’hoaz he vennad, e can evit he c’houlen ; mar en deuz bet ar pez a c’houlenne, e can evit trugarecat ; ha pa ve zoken an anken, ar c’hlac’har en he galon, e cano ato meuleudi he vam vad, ar vam a drugarez.\nAr re n’o deus ket a feiz, pe ar re o deus nebeut, a rafe vad dezho mont di, ha chom eno eun nebeut da zellet ha da evessaat oc’h ar bardonerien-ze. Ma ne deo ket maro tre ar feiz en ho c’halon, mar deus c’hoaz eun eulfen bennag enhi, e teufe ep mar da zihuna, da entani e creiz eun hevelep grouez. Eno e velfent ez eo e guirionez beo ar feiz e Breiz-Izel. Eno ne c’hoare ket evel en assambleou ar bed ; n’eus ket a hano da ebatal na da ziskuez dillad kaer, braventeziou ; ne d’ear ket di evit guelet nag evit beza guelet. Eno ne zeller nemet oc’h mam Doue, nemet oc’h an Itron Varia remed oll. Eno e veler mesk e mesk ar paour hag ar pinvidik ; an dud a zanvez hag an noblans kercoulz hag ar goueriadet ; eno e veler ar re a zoug seiz ha daftas stouet var ar boultren, mar deo caer an amzer, pe var ar pri, mar deus glao, kercouls hag ar re ne deus var ho zro nemet lian ha mezer divalo. Eno e velit tud a reng huel oc’h taol ar gommunion mesk e mesk gant al labourerien douar, gant ar vicherourien, ar vartoloded, hag ar bardonerien a bep stad hag a bep corn euz ar vro deut di gant poan ha skuisder vras diarc’hen ha var gorf ho roched. Eno e velit ar veleien divardro, deut di epad tri dervez da zicour person ar barrez, skuis maro o cofez ar bardonerien, red dezho avechou dont er meaz da denna ho halan, rag an ilis so evel eur forn c’horet kement a dud a zigouez enhi, ha daoust d’ho ners calon ha d’ho c’hou-\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/84&oldid=161672 »\nKemmoù diwezhañ degaset d'ar bajenn-mañ d'an 8 Mae 2020, da 10:20.


Pajenn:Sales - Introduction d’ar Vuez devot.djvu/154 - Wikimammenn\nPajenn:Sales - Introduction d’ar Vuez devot.djvu/154\nna ne vlame communia bemdez. Ebien, emezi, pa na vlam quet Sant Augustin e zaet bemdez da gommunia, me ho ped, na zeut quet ive d’am blam mar er gràn, hac en em gontantit gant quemense.\nCals a empechamanchou ligitim a ell cousgoude erruout gueneoc’h, non pas eus ho costez, mæs a gostez ar re ma vevit assambles ganto, pere a roe occasion d’ho Confessour da lavaret deoc’h na gommuniac’h quet quen alies-se. Dre exempl, mar douc’h sujet da ur re-bennâc pere a ve quen dificil ha quer chagrin ma teuent d’en em inquieti ha d’en em droubli oc’h o quelet quen alies o communia ; peb-tra consideret-mat, e ve martese a propos caout un egard bennâc\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/154&oldid=101897 »\nKemmoù diwezhañ degaset d'ar bajenn-mañ d'an 18 Mae 2017, da 17:54.


Pourchasoù - Mignoned ar brezhoneg\nMignoned ar brezhonegMignoned ar brezhoneg\n– An Taol-Lañs 2017\n– Kevelerien #GBB2017\nMignoned ar brezhoneg / Pourchasoù\nHon oberoù, hon erbedadennoù\nUn ostilh nevez evit ar brezhoneg a fell da v-“Mignoned ar brezhoneg” bezañ. Brudañ ha diorren ar yezh, en ur vont davet oberourien ar gevredigezh Vreizhek eo he fal. Kinnig pourchasoù a bep seurt (kuzulioù war ar c’hehentiñ divyezhek : skritelloù, follennoù-nij, logoioù, identelezh grafek, webdesign, lec’hiennoù internet, lizheroù-kelaouiñ, troidigezhioù, stummadurioù, darvoudoù war ar yezh) a vez graet ganti, evit sikour an embregerezhioù hag ar c’hevredigezhioù dreist holl, d’ober gant ar yezh.\nC’hoant he deus “Mignoned ar brezhoneg” labourat war tachenn ar gennadoù-se (kevredigezhioù hag embregerezhioù) evit klokaat obererezh Ofis publik ar brezhoneg. War zu ar frammoù foran eo troet Ofis publik ar brezhoneg dreist holl, ha ne vez ket kinniget kalz servijoù gantañ evit diorren implij ar yezh en embregerezhioù hag er c’hevredigezhioù.\nOuzhpenn kinnig ar servijoù-se eo pal “Mignoned ar brezhoneg” aozañ darvoudoù tro-dro d’ar brezhoneg, evit an holl, a live Breizh a-bezh. Kelaouiñ an dud, tost ouzh ar brezhoneg pe pelloc’h diouti, a vez graet dre an oberennoù-se, evit reiñ lañs da adperc’hennidigezh ar yezh.\nMont e darempred gant Mignoned ar brezhoneg\nEnergiezhioù – “Pourvezer tredan”. Enercoop Bretagne © MAB\nGouelioù – FCCB 2016. ICB/EKB © Florian LANNUZEL\nGouelioù – Canal Ti Zef © Florian LANNUZEL\nGouelioù – Brest 2016. SKED © Florian LANNUZEL\nGouelioù – Intergalactique 2016. CTZ © Florian LANNUZEL\nMezegiezh – Diskoachañ ar c’holon. ADEC 29 © Florian LANNUZEL\nGouelioù – Fest noz skoazell MAB © Gwenael LE BIHAN, MAB\nGouelioù – 10 vloaz Ai’ta! © Florian LANNUZEL, MAB\nAl logoioù, ar merkoù, ar merkoù marilhet, an hewelioù hag an elfennoù grafek eo perc’henniezh o zalc’herien. Al labour treiñ pe ar graferezh a zo bet graet gant izili “Mignoned ar brezhoneg” e anv ar gevredigezh pe e anv un aozadur all.\nPal ar gevredigezh\nBrudañ, skoazellañ ha difenn ar brezhoneg ha sevenadur Breizh ha souten kreñv stourmerien pe gevredigezhioù all o stourm evit ar palioù-se.\nPromouvoir, soutenir et défendre la langue et la culture bretonnes et d’apporter son soutien actif aux militants et aux autres associations dont l’action correspond aux buts ci-dessus définis.\nKentelioù brezhoneg en Oriant (#FIL2017)\nPenaos lakaat ar brezhoneg da vont war-raok ?\nDiskouezit ez oc’h a-du gant Breizh 5 departamant!\n© 2017 Mignoned ar brezhoneg – Pep gwir miret strizh – Menegoù lezennel


Jón Gnarr ha Helga Braga en Edda Awards 2007\nJón Gnarr Kristinsson (ganet Jón Gunnar Kristinsson d'an 2 a viz Genver 1967, cheñch a reas anv e 2005) a zo un aktor hag ur politikour islandat, bet maer Reykjavik etre Mezheven 2010 ha Mae 2014. Labourat a ra en ajañs brudañ EnnEmm. Bet eo ezel ezel eus an daouad Tvíhöfði, a veze klevet er skingomz. Pa oa krennard e oa punk, ha sonet en deus gitar boud er strollad punk Nefrennsli. Skrivet ha c'hoariet en deus e meur a rann eus Fóstbræður. Daou film savet gantañ a zo brudet : Íslenski draumurinn (Un huñvre islandat, 2000) ha Maður eins og ég (Un den eveldon, 2002). E abadenn Ég var einu sinni nörd a zo diwar-benn e vuhez. E 2004 e skrivas, e produas hag e c'hoarias er film 20 munutenn-pad An den a-dreñv. C'hoari a ra perzh Georg Bjarnfreðarson er stirad skinwel Næturvaktin, Dagvaktin hz Fangavaktin, hag er film Bjarnfreðarson. Kenskrivañ senario ar stirad a ra ivez.\nE dibenn 2009 e savas ar Strollad gwellañ, ur strollad politikel e bal ober goap ouzh strolladoù politikel Island. Trec'h e voe ar strollad Besti flokkurinn e dilennadeg ti-kêr Reykjavik e 2010, pa dapas 6 dileuriad war 15.\n↑ «Stay away from politics»: Comedian-turned-Reykjavik mayor steps down, Europe online magazine, 31.05.2014\n↑ Nefrennsli - myspace\nAdtapet diwar « https://br.wikipedia.org/w/index.php?title=Jón_Gnarr&oldid=1576768 »\nKemmoù diwezhañ degaset d'ar bajenn-mañ d'an 4 Mez 2014, da 20:25.


Kaozeal:Amzer-dremenet tostañ - Wikipedia\nE gwirionez n'eo ket un amzer yezhadurel rik "o paouez ober un dra bennak" met kentoc'h un arvez (pe neuz), disheñvel-krenn diouzh ar pezh a reer anezhañ "proximal tense" implijet gant ar yezhoù bantouek. Disheñvel eo ivez diouzh an amzerioù rik all e brezhoneg dre ma vez savet diwar implij un elfenn gantañ un arc'hwel adverb-heñvel kentoc'h evit dre displegadur eeun pe kevrennek (implij ur verb-sikour) ar verb. Neal (Kaozeal) 1 Ebr 2009 da 12:53 (UTC)\nMat-kaer. Eus kement-se e c'haller komz er pennad ivez. Un amzer-da-zont tost zo ivez e brezhoneg, evel e yezhoù all. Bianchi-Bihan 1 Ebr 2009 da 13:07 (UTC)\nKomzet eo bet. Mar fell dit ouzpennañ un draig bennak diwar e benn er pennad "amzer-da-zont (yezhoniezh)" gwell a se. Met re eo diwall memstra, rak n'eus e gwririonez nag amzer-dremenet tost e brezhoneg nag amzer-da-zont tost: arvezioù int. Gwir eo, diouzh an tu all, e vez kemmesket koulz gant Roparz Hemon ha gant Kervella amzer hag arvez (pe "neuz"), daoust da gKervella mennegiñ an neuzioù. Setu perak eo diaes a-wezhoù o lakaat o-daou da dave war un dachenn aet kalz war diorren abaoe... Neal (Kaozeal) 1 Ebr 2009 da 13:14 (UTC)\nMa! Bez e c'haller komz anezho, ha lavarout kement-se er pennad . Ne welan droug ebet. Bianchi-Bihan 1 Ebr 2009 da 13:22 (UTC)\nHa graet eo bet evel-hen. A-du omp neuze an eil pe egile. Neal (Kaozeal) 1 Ebr 2009 da 14:17 (UTC)\nAdtapet diwar « https://br.wikipedia.org/w/index.php?title=Kaozeal:Amzer-dremenet_tostañ&oldid=473436 »\nKemmoù diwezhañ degaset d'ar bajenn-mañ d'an 1 Ebr 2009, da 14:36.


Diforc'hioù etre adstummoù "Izotop" - Wikipedia\nDiforc'hioù etre adstummoù "Izotop"\nStumm eus an 11 Kzu 2009 da 18:58\n17 okted ouzhpennet , 11 vloaz zo\nRobot ouzhpennet: mg:Miratoerana; Kemm dister\nStumm eus an 27 Eos 2009 da 12:15 (kemmañ)\nD (Robot ouzhpennet: sw:Isotopi)\nStumm eus an 11 Kzu 2009 da 18:58 (kemmañ) (dizober)\nD (Robot ouzhpennet: mg:Miratoerana; Kemm dister)\n[[CategoryRummad:Kimiezh]] [[CategoryRummad:Fizik nukleel]]\nBez ez eus 92 elfenn gimiek disheñvel en natur, eus an [[hidrogen]] 1H betek ar [[plutoniom]] 94Pu. En o zouez, n'o deus an [[teknetiom]] 43Tc hag ar [[prometiom]] 61Pm nag izotop stabil, nag izotop radioaktivel dezhañ ur [[periodenn radioaktivel|beriodenn]] hirbad a-walc'h.\nEvit ar c'hantadoù a izotopoù naturel-se e seblant o niveroù ketep a brotonoù hag a neutronoù doujañ da reolennoù 'zo:\n* war bouez nebeud e vez kevatal an niver a brotonoù d'an niver a neutronoù evit an elfennoù skañv; adalek ar c'hrom 24Cr e teu an niver a neutronoù da vezañ brasoc'h eget an niver a brotonoù, mont a ra an nemorant en tu-hont da 50% evit an elfennoù pounnerañ;\n* lod elfennoù stabil-tre a zo dezho un niver a brotonoù pe a neutronoù (pe o-daou) kevatal da unan eus niveroù (graet e vez niveroù-hud anezho) an heuliad:\n: 2, 8, 20, 50, 82, 126;\n* nebeutoc'h a izotopoù stabil a zo d'an efennoù o deus un niver Z ampar eget d'an elfennoù o deus un niver Z par.\n== Implij an izotopoù ==\nGant ar [[karbon|c'harbon]] ez eus ur c'houblad izotopoù anavezet mat: ar pep brasañ eus ar c'harbon a vez kavet dindan stumm e izotop 12 e vas atomek (ar « c'harbon 12 »); a-hend-all e c'heller kavout kementadoù bihan-bihan eus an izotop 14 e vas atomek (ar « [[c'harbon 14]] ») a zo peurheñvel a-fet kimiezh ouzh ar c'harbon 12 met radioaktivel eo avat. Rak en abeg d'an neutronoù ouzhpenn en nukleüs e teu an atom da vezañ distabil. Dizintegrañ a ra en ur reiñ [[nitrogen]] hag en ur embann ur [[radioaktivelezh|skinadur beta]].\nVariañ a ra kenfeur an izotop stabil e-keñver an izotop distabil tra ma tro an amzer. War ar variadur-se eo diazezet an hentennoù [[deiziadur radioaktivel]] dre goubladoù izotopoù (an hini vrudetañ anezho eo hentenn an [[deiziadur dre ar c'harbon 14]]).\nAdtapet diwar « https://br.wikipedia.org/wiki/Dibar:MobileDiff/609153 »


DORIOU DIGOR AR SKOLAJ\nCALYSTO ER SKOLAJ\nHiziv ez eus bet ur stummerez eus ar gevredigezh Calysto o tisplegañ d'hor skolajidi peseurt dalc'h a zo gant ar genrouedad en hor bed. Plediñ a ra Calysto dre he c'houlzadoù "remziad niverel" gant emskiantekaat skolidi ha familhoù...\nDUDI DA NEDELEG ER SKOLAJ\nDigwener diouzh an endervezh e oa bet meur a seurt dudi gant ar skolajidi hag evit ar skolajidi. Stalioù a oa bet aozet gant an 3deidi evit ar 6veidi ma c'helle ar re-mañ ober anaoudegezh gant diduelloù a bep seurt. E-keit-se e oa...\nLENN AR GOULENN\nTrugarez da Varianne evit he skeudennoù ! Studiet eo bet "ar goulenn", un danevell gant Jakez Riou, e 3de Melen. O vezañ m'eo krog Radio Kerne da skignañ lennadennoù oberennoù lennegel abaoe ur pennad hon eus soñjet e vefe un dra vat...


Katelin Navarra - Wikipedia\nBez Rouaned Navarra en iliz-veur Lescar.\nKatelin Navarra, anavezet ivez evel Katelin Fois, ganet en 1468 ha marvet en 1517 e Mont-de-Marsan, a oa rouanez Navarra (1483-1517). Dimezet e oa da Yann Albret. O mab Herri II Navarra (1503-) a renas war he lerc'h.\nMerc'h e oa da Gaston Fois, Priñs Viana, ha da Madalen Valois, merc'h d'ar roue gall Charlez VII, ha c'hoar da Loeiz XI.\nDimezet e oa da Yann Albret e miz Genver 1484, hag er miz-se ivez e voe kurunennet, war un dro gant he fried, en iliz-veur Iruña, kêr-benn Rouantelezh Navarra.\nEontr Katelin Navarra, Yann Fois, beskont Narbonna, a enebas ouzh roidigezh an hêrezh d'he nizez abalamour d'al lezenn salek, ha ne oa ket bet anezhi en Navarra gwech ebet.\nGoulenn a reas ar gurunenn, habec'h a savas gantañ ken na voe sinet ar peoc'h e Tarbes en 1497.\nYann Foix avat ne zilezas ket ar soñj da gemer ar gurunenn : en 1505 e timezas e verc'h Germaine de Foix da Fernando II Aragon, intañvet da varv e bried Izabel ar Gatolikez. Ha roue Aragon da gas dug Alba da gemer kêr Iruña en 1512, ha goude-se Navarra a-bezh, en hanternoz hag er c'hreisteiz. Kement-se a lakaas ar pab Jul II da embann ur builh a-enep d'an aloubidigezh.\nMervel a reas Katelin Navarra en 1517 ha beziet e voe en Iliz-veur Lescar, ma veze beziet rouaned Navarra.\nAdal 1512 e oa kollet Navarra Uhel gant rouaned Navarra.\nAdtapet diwar « https://br.wikipedia.org/w/index.php?title=Katelin_Navarra&oldid=1931016 »\nKemmoù diwezhañ degaset d'ar bajenn-mañ d'an 2 Gen 2022, da 22:01.


Pajenn:Morvan - Buez ar Zent, 1894.djvu/536 - Wikimammenn\nPajenn:Morvan - Buez ar Zent, 1894.djvu/536\neunn eal o tiskenn euz ann env, hag eur sklerijenn gaer o para er prizoun. Ann eal, o veza dihunet ann Abostol, a lavaraz d’ezhan : « — Savit alese, guiskit ho tillad hag ho poutou, ha deuit d’am heul. » Sant Per a zentaz, mes heb gouzout d’ar just pe hen a ioa oc’h huvreal pe n’edo ket. Goulskoude ar chadennou a ioa kouezet dioc’h he zaouarn kerkent ha m’en doa komzet ann eal outhan, hag o veza tremenet ebiou d’ar c’henta ha d’ann eil rumm goardou, ec’h erruaz asambles gant he goumpagnoun dirak ann or houarn a skoe var gear. Ann or-ma a zigoraz dirazho anezhi he-unan, ha pa ouent eat er meaz ann eal a gendalc’haz da gerzet araok ann Abostol betek ar penn all d’ar ru ; mes divar neuze n’en em ziskouezaz mui. Kerkent sant Per a deuaz ennhan he-unan, hag a lavaraz : « — Brema e velann ervad en deuz digaset Doue he eal evit va zenna euz a dre zaouarn Herodes hag ar Iuzevien. »\nTud fidel Jerusalem a c’hellaz kaout ar chadennou m’oa bet liammet gantho prins ann Ebestel, hag a viraz anezho evel eunn tenzor sakr. Mes er bloaz 439 ann eskop Juvenal ho roaz d’ann impalaerez Eudosii, a ioa deuet, euz a Gonstantinopl da Jerusalem da zeveni eur veu great ganthi. Ann impalaerez-ma ne zalc’haz nemed unan euz ar chadennou-ze, hag a gasaz eben d’he merc’h\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/536&oldid=137755 »


Ján Kollár (29 a viz Gouere 1793 - 24 a viz Genver 1852) a oa ur skrivagner, barzh, arkeologour ha politikour slovak hag a gemeras ur perzh bras en emsav hollslavek.\nGanet e voe e Mošovce ha mont a reas da lise luterat Pressburg (Bratislava bremañ). E 1817 ez eas da Skol-veur Jena. Gouzout a reer e oa bet o kemer perzh er Wartburgfest (18 a viz Here 1817). Moarvat e oa bet levezonet gant ar vodadeg studierien alaman-se, ma voe goulennet ur stad vroadel evit Alamagn hag ur vonreizh hag a rofe kalz a frankiz d’an dud. Evel-se moarvat e voe heñchet war-zu an hollslavegezh. Beleget e voe ha mont a reas da b-Pest da labourat evel pastor luterat a-raok mont da gelenn, adalek 1849, e skol-veur Vienna, en Aostria, gant ur post kelenner arkeologiezh. Meur a wech e voe kuzulier gouarnamant Impalaeriezh Aostria evit ar pezh a denne da aferioù ar Slovaked.\nMont a reas e-barzh an emsav broadel slovak, pa oa en e zeroù. Met kavout a rae dezhañ ne rae an Tcheked hag ar Slovaked nemet ur bobl, hag a gomze meur a rannyezh, hini Bohemia, hini Moravia hag hini Slovakia. E tchekeg e skrive eta ha disteurel a rae strivoù ar vrogarourien slovak a glaske sevel ur slovakeg distag.\nEvitañ e oa peder yezh slavek standard : ar rusianeg, ar poloneg, an tchek-ha-slovakeg hag ar serb-ha-kroateg.\nSlávy dcera (Merc’h Slava, barzhoniezh, 1824)\nO literárnej vzájemnosti mezi kmeny a nářečími slávskými (Eus ar c’heneskemmoù lennegel etre ar pobloù hag ar yezhoù slavek, 1836)\nPaměti z mladších let života (Eñvorennoù ma yaouankiz, 1863)\nCestopis do horní Itálie (Danevell veaj en Italia uhel, 1843)\nAdtapet diwar « https://br.wikipedia.org/w/index.php?title=Ján_Kollár&oldid=1707593 »\nKemmoù diwezhañ degaset d'ar bajenn-mañ d'an 27 Mez 2016, da 17:06.


Buhez ar Sent/1912/Yan-Vadezour - Wikimammenn\nBuhez ar Sent/1912/Yan-Vadezour\n◄ Elflez Yan-Vadezour Sant Yan ar biz ►\nPevare devez warn-ugent a Vezeven\nGinivelez an Otrou Sant Yan-Vadezour\nE-touez bugale ar merc’hed,\nBiskoaz n’ez eus bet kavet, — nikun,\nA ve brasoc’h eget sant Yan,\nJezuz hen lavar e-unan.\nEn amzer ar roue Herodez, e oa en Bro-Israel eur beleg eus a rumm Abia, e hano Zakariaz, a veve en doujanz Doue gant e bried, eus gouenn Aaron, he hano Elisabeth.\nPell oant êt o-daou war an oad, ha kaer o devoa pedi, bugel ebet ne deue da laouennât o zi, ar pez o doanie meurbed an eil hag egile.\nEun devez, Zakarias a bignas da Jeruzalem gant ar veleien a oa o vont d’ober ar zun gantan d’an Templ. Pac’h ejod da dennan plouzen da welet petra vije labour pep-hini, e tigouezas gantan kaout an ezans da ginnig el lec’h santel.\nMont a reas en Templ ; ar bobl er-mêz, e keit ha ma rê e lid, a bede.\nHogen, êl an Otrou a ’n em ziskouezas d’ezan, en e zav en tu deou da ôter an ezans. Zakarias a oe strafuilhet ouz e welet hag ar spont a gouezas warnan.\nMes an êl a lavaras d’ezan :\n— Na gemerez aon ebet, Zakarias, rak da beden a zo selaouet ha da bried Elisabeth a c’hano d’it eur mab hag e roï d’ezan an hano a Yan. El levenez e vezi hag en estlam, ha kalz a gemero laouenedigez en e c’hinivelez, rak bras e vezo dirak an Otrou ; ne evo na gwin na netra hag a c’hell mêvi. Leuniet a vezo eus ar Spered-Santel, adalek kof e Vamm ; distrei a raio kalz eus bugale Israël warzu an Otrou, o Doue ; e-unan e valeo dirak Doue gant spered ha galloud Elias, evit digas er mibien kalon an tadou, distrei an dud dife da furnez an dud just ha prepari d’an Otrou eur bobl direbech.\nZakarias a lavaras d’an êl :\n— Penôs e welin an dra-ze ? Rak me a zo koz ha ma fried a zo êt war an oad.\nAn êl a lavaras d’ezan :\n— Me eo Gabriel, a ’n em zalc’h dirak Doue, ha kaset on evit komz ouzit ha digas d’it ar c’helou mat-ze. Ha setu e vezi mut ha n’helli ket prezek, betek an de ma tigouezo an treo-ze, abalamour n’az peus ket kredet em c’homzou a deuio da wir en o amzer.\nAr bobl a c’hortoze Zakarias hag a oa souezet o welet e talee en Templ. Pa deuas er-mêz, n’helle ket lavaret eur ger, hag an holl a anavezas, dre eno, en devoa gwelet eun dra bennak en Templ. Hen a rê sinou d’eze, hag e chômas mut.\nP’en devoa grêt e zun, e tistroas d’ar gêr, hag Elisabeth, e bried, a gonsevas eur bugel.\nC’houec’h miz goude, ar Werc’hez Vari a gonsevas ive Mab Doue, dre c’halloud ar Spered-Santel, ha raktal ec’h eas a-dreuz ar meneiou da welet Elisabeth a oa he c’hinitervez. Hogen, ar c’hrouadur a zouge houman a dridas gant an dudi en he c’hreiz, pa lakas an Itron-Varia he zreid war dreujou he zi. War lavar an tadou santel, diwar neuze e ene a oe netaet diouz ar pec’hed orijinel ha karget eus a c’hrasou ar Spered-Glan.\nKoulskoude, dont a reas evit Elisabeth an amzer da c’henel, hag e c’hanas eur mab. He amezeien hag he c’herent a glevas en devoa an Otrou diskouezet e drugare vras en he c’henver, hag e verkent d’ezi o levenez.\nD’an eizvet devez, e teujont da lakat siell an emgleo war ar bugel hag e c’halvent anezan Zakarias, eus hano e dad. Mes e vamm a respontas : « Nan, hanvet a vezo Yan. »\nHag e lavarjont d’ezi : « N’eus den ebet en ho kerentiez hag a zougfe an hano-ze. » Hag e c’houlennent dre zin oûz e dad pe hano a felle d’ezan rei d’ar c’hrouadur. O vezan goulennet eun dôlen, e skrivas warni : « Yan eo e hano. » Hag an holl a oe souezet.\nKerkent e c’henou a zigoras, e deod en em gavas diliammet hag e vinnigas Doue. Aon a grogas en holl amezeien, hag an holl dreo-ze a oe brudet en holl meneiou ar Jude. Kement hini o c’hlevas a zalc’has aneze en e galon, en eur lavaret : « Petra gav d’ec’h e vezo ar bugel-ze ? » Evit gwir, dorn an Otrou a oa gantan.\nZakarias, e dad, a oe karget eus ar Spered-Santel hag a brofesias en eur lavaret :\n« Benedictus Dommus Deus Israel... Ra vezo binniget an Otrou, Doue Israel, abalamour m’en deus gwelet ha dasprenet e bobl. Savet en deus evidomp eur Zalver galloudus en ti David, e zervijer.\n» .....Evidout-te, bugel, te a vezo galvet profed an hini a zo dreist pep tra, rak te a gerzo dirak tâl an Otrou Doue, evit reizan e henchou ha rei d’e bobl skiant ar zilvidigez, evit m’en devo ar pardon eus e bec’hejou. »\nAr bugel a greske hag a grenvae herve ar Spered, hag e chome el lec’hiou distro, betek an de ma tlee en em ziskouez da bobl Israel.\nAdtapet diwar « https://br.wikisource.org/w/index.php?title=Buhez_ar_Sent/1912/Yan-Vadezour&oldid=37872 »\nKemmoù diwezhañ degaset d'ar bajenn-mañ d'an 27 Mez 2012, da 10:35.


Ville de Guingamp - GUINGAMP MAG edito en breton\nGUINGAMP MAG edito en breton\nDécouvrez la version en langue bretonne de l'édito du Maire paru dans le N° 53 du MAG de septembre 2021 :\nSevel tamm-ha-tamm an hent da sachañ an dud etrezek ennomp… bremañ hag en amzer-da-zont !\nArlene, evit ar wech kentañ e-kerzh ouzhpenn 40 vloaz, eo adkresket ar boblañs e Gwengamp. Gant ar sifroù-se e weler penaos e fell dimp sachañ muioc’h-mui a dud etrezek hon c’humun. A vloaz da vloaz e lakaomp kalz a nerzh evit delc’hen da cheñch Gwengamp, dezhi da vezañ « kalon ur vro » kad da zegemer tud nevez, ur boblañs nevez, ha dimp da viret hon zud yaouank war ar memes tro. Ur skouer vat zo gant ar studierien nevez deuet evit an EBUDAS, hag unan all gant an implijidi en em gavo hepdale evit servijoù eus Bercy hag a vo digreizennet e Gwengamp. Bezañ zo ivez avat traoù lañset en hon c’humun gant stalioù prevez, ur sin vat eus an nerzh a zo ganti !\nNeuze e talc’h Gwengamp d’he flas e-kreiz he bro, gant he c’hefridioù sevenadurel hag ur programm asur, puilh hag a bep seurt traoù ennañ, gant skolioù, skolajoù ha liseoù da zegemer ar skolidi diouzh ar gwellañ. War ar memes tro e talc’homp da zifenn hon c’hevredigezhioù a ro digarez dimp d’ober anaoudegezh an eil gant egile, da vevañ traoù asambles, da skoulmañ liammoù. Diskwel a reomp splann bemdez petra eo hon folitikerezh tost ouzh an dud. Hag evit echuiñ, kas a reomp labourioù da benn evit sevel pe adkempenn lojeiz da zegemer tud nevez, stalioù nevez. Nevesaat, sevel evit reiñ lojeiz a galite en ur gêr lec’h ma kaver tout ar servijoù a vez ezhomm.\nOber war-dro ar pezh a sell ouzh ar boblañs ha kalite ar vuhez zo prientiñ an amzer-da-zont, ober diouzh ma vo fougeet ar rummadoù nevez gant ar gumun lec’h ma vefont o chom. Ya sur, Gwengamp a sach tud war he zu ha labourat a reomp abalamour dezhi d’ober muioc’h c’hoazh en amzer-da-zont !\nGwengamp ac’h a war-raok !


Pajenn:Inisan - Toull al lakez.djvu/27 - Wikimammenn\nPajenn:Inisan - Toull al lakez.djvu/27\nAr marc’heg-hont a zo breman e n’oun dare pelec’h !… Nann, an traou-ze ne dint nemet sponterezed. Hag ouspenn c’hoaz, daoust ha, p’am bezo lavaret va fec’hejou all, ne daio ket ivez heman d’o heul ? Ar re goz am eus klevet o lavaret : « Pec’hed kuzet, hanter-bardonet »… Ya, ya, great an taol, an arc’hant-man a zo d’in-me, ha warc’hoaz gantan me a raio va gwaz e foar Sant-Loranz, e Ploueskat.\nEn eur sonjal en traou-ze, Per en em gavas er gear. Ober a reas an neuz da zibri e goan gant ar re all, mes ne zaleas ket da vont d’e wele da hunvreal en e arc’hant.\nTad Per a oa e hano Fanch ar C'hrafer. N’ouzoun ket hag hennez ’oa e hano mad. Ne read nemet an hano-ze anezan, abalamour ma veze bemdez en-dro, dre Bloueskat, Gwinevez ha Trelez, o krafat skudellou, podezou, lachefreou , plajou ha zoken boteier-prenn. Penselia a rea ivez ar pilligou, ar basinou da ober kouëz hag ar basinou da c’horo ar zaoud. Ouspenn-ze c’hoaz e varikleze  ar c’helc’hou metal a lakea an dud yaouank war o boteier da zul. N’en doa brud fall ebet er vro, den n’en doa bet biskoaz d’en em glemm anezan, e giz ebet, hag evelato n’oa ket karet. Eun tamm diskred a oa anezan abalamour ma talc’he baro hir, ha, dreist pep tra, abalamour ma ’z oa eat da chom, en eun toull treaz en doa great er Chinivid, e tevenn Ploueskat, hen, e wreg hag e vugale, rak iskiz e kaved gwelet eur c’hristen o chom en eun hevelep ti, ha keit diouz ar gristenien all. Koulskoude, eur wech c’hoaz, nikun ne c’helle lavaret en divije kemeret eur vro-\n↑ — Lachefre, pe lechefre, plat rond ou ovale en terre pour mettre des pâtes au four.\n↑ — Marilkleza, ouvrager. Se dit aussi bien de dessins à couleurs variées que de sculpture en relief ou incrustation.\nAdtapet diwar « https://br.wikisource.org/w/index.php?title=Pajenn:Inisan_-_Toull_al_lakez.djvu/27&oldid=128193 »


Pajenn:Le Clerc - Ma beaj Jeruzalem, 1902.djvu/284 - Wikimammenn\nPajenn:Le Clerc - Ma beaj Jeruzalem, 1902.djvu/284\npignal d’ar baradoz, n’euz ken iliz e-bed. Diou pe daer a zo bet savet eno : bet int, ’vit-se, diskaret, ha Muzulmis o deuz græt gant ar vein eun templ evit o frofet.\nFe vad, n’eo ket eun dra bennag a gaer. Kelc’hek eo ’vel templ Lanleff, mes kalz bihanoc’h. Plas ’zo ebarz marteze ’vit pemp pe c’houæc’h euz hon auterio lem-lak, a zo bet fichet ouz ar voger, tro-a-zro. Ar voger, hi, a zo noaz-pilh.\nMes c’hw’istim penauz eo deut a-benn ar gatoliked da zevel auterio en eul læc’h dizakr evel heman ? ’Toue sur, en damani na zell ket ken berr Mahometiz ouz ar voskeen-man, hag e sellont ouz meur a hini all a zo santeloc’h evite, ’vel hini Omar hag hini El-Aksa. Eur bakchij eun tamm druoc’h, peadra da lardan toull an alc’houe, a zo traoalc’h da lakat an *dioaller da zigeri dor ar porz ha dor ar voskeen.\nRoet eo bet d’ean gant renerien ar pelerinaj e werz butun. Setu perag e kavan daouzek auter harpet ouz moger ar voskeen, darn anê diabarz, ha darn all diavæz.\nOuz unan euz ar re ziavæz en em lakan, ha warnan e\n↑ Eur barrouzik eus a Vro-Oelo.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/284&oldid=105016 »\nKemmoù diwezhañ degaset d'ar bajenn-mañ d'an 4 Eos 2017, da 11:06.


Kevredigezh Tremenvoe| Sant Gwigner |\nDisoloiñ ar bed\nUr bugel a zle :\n- anavoud anadadurioù ar vuhez loenel ha strujel ;\n- implijoud dafaroù boutin, traësoù teknikel simpl, teknikoù oberiata elfennel ;\n- ober ewezhiadennoù diwar-benn perzhioù an traësoù, an danvezioù (chañchamant stad ...).\nE kelc'hiad an deskerezhioù kentañ, e vez prientet an deskerezhioù da heul en istoer hag en douaroniezh ged oberiantisoù diwar an egor hag an amzer buhezet ged ar bugel e amveziadoù ar vuhez pemdezieg.\nAr barregezhioù gortoset war an dachenn-se zo neuse ar re bet termenet er pennad a-zivoud ar barregezhioù a-dreuskis, ewid kensevel meiziadoù bonel an egor hag an amzer.\nE fin kelc'hiad an deskerezhioù bonel en devo ar bugel un nebeud anaoudegezhioù ressis a-zivoud ar fesson ma ya e gorf en-dro :\n- roll hag arc'hweladur an organoù, geriaoueg simpl mes ressis, dreist-oll war dachenn an anatomiezh ... ;\n- reolennoù yec'hedoni ;\n- anadadurioù ar vuhez loenel ha strujel : red e vo dezhañ da skwer anavezoud an doareoù en em ziblass ( ar c'herzhed, an neuñvial, an nijal ...), an doareoù en em vagañ (debrer-kig, debrer-geot ...).\nAr bugel a zle boud barreg da arselloud, da glassañ, da geñveriañ elfennoù ag ar bed loenel, strujel ha maenel (arsellerezh padus ul loen nes er c'hlass, keñveriañ perzhioù fisikel un nebeud dafaroù ...).\nEñv a zle boud barreg :\n- da implijoud traësoù teknikel simpl (ardivink foto ...) ha mar be tro, ged sikour ar mestr-skol, un urzhiataer ;\n- da vontañ ha da zivontañ traësoù teknikel simpl (c'hoarielloù) ;\n- da zec'hmegañ ged sikour ar mestr-skol ha da gensevel traësoù teknikel simpl.


Sabine Comès eo ma anv ha grafourez a vicher on. Dizainerez ha skeudennaouerez on ivez.\nKalz a skiant-prenet am eus tapet e Frañs hag er Stadoù-Unanet.\nE-kreiz kêr Naoned emañ ma studio, met e Roazhon e vezan kalz ivez. Pelllabourat a ran ha/pe degemer a ran an dud war emgav evit komz ganto diwar-benn o mennadoù.\nAr pezh a blij d’ar pratikoù\nLavaret e vez diwar ma fenn e ouzon selaou an dud, e vezan prim em labour hag on barrek da ginnig krouidigezhioù fonnus ha modern. Karout a ran an dud ha ma micher.\nKinnig a ran krouidigezhioù diouzh ar c’hehenterezh corporate klasel (ha diouzh ar c’hiz bepred) hag ivez krouidigezhioù frankoc’h ha dibaroc’h evit pratikoù a bep seurt.\nN’eus ket a vuzul mat nag a draoù graet ha tout a-fet graferezh : ur goulenn zo, ur c’hendiviz, ret eo kompren petra eo an ezhomm, ur preder zo, un enklask, ur ster, un teknik, evel-just, hag erfin, ret eo krouiñ ur bersonelezh da wiskañ ho skoroù kehentiñ.\nMerañ a ran ivez lodenn ar moullañ en he fezh evit bezañ sur eus an disoc’h ; rak pa vez siek ur voulladenn e c’hall ar pezh a zo enni bezañ distreset.\nEngouestlet on e sevenadur Breizh, en endro hag e bed ar c’hevredigezhioù ma vez liesseurt-kenañ ma c’hefridioù. Tud hag a labour e gennad an teknologiezhioù uhel a c’houlenn alies ouzhin labourat evito (start-up, meziantoù, niverel…) evit tennañ gounid eus chemet hag evit kavout an doare dibar a zle lakaat un identelezh gweled war wel.\nAterset gant France Bleu Arvorig d’ar 27 a viz Kerzu 2019


Piv on ? | Soubenn ar geek\nMarteze oc’h kurius pe e fell deoc’h mont e darempred ganin.\nUr plac’h voutin on, a blij ar sevenadur dezhi hag ar sevenadur poblek kemend-all. E 2010 ez eus savet c’hoant ennon komz diwar-benn an traoù a lennen, sellen, c’hoarien ganto em yezh-vamm ha setu ganet Soubenn ar geek!\nGounezet ‘m eus trede priz “Brezhoneger(ez) ar bloaz” Prizioù an Dazont (Frañs 3 Breizh / Ofis Publik ar Brezhoneg) e 2013. Lennet ho peus marteze pennadoù diwar ma fenn e-barzh Al Lanv pe pajenn vrezhonek an Télégramme.\nEstreget skrivañ pennadoù (ha neuze “koll amzer” o sellet, lenn ha c’hoari evit kaout danvez) e labouran en ul levraoueg e kreiz Breizh. 😉\nGwechall-gozh e oan ur mailh war al labour-dorn, n’on ket sportourez tamm ebet, n’on ket plac’h ar gouelioù met plijout a ra din ar pretioù, me garfe din beajiñ muioc’h. Ma kouskfen nebeutoc’h e c’hallfen bezañ efedusoc’h met plijus eo chom d’ober teil-tomm…\nMa fell deoc’h dont e darempred ganin e c’hallit skrivañ din : geekezig[a]gmail.com\nMod all e kavfet ac’hanon war :\n– Twitter : ar rouedad sokial berr-gemenadennoù. Skrivañ a ran traoù e brezhoneg hag ad-tweetañ a ran traoù a bep seurt e saozneg ha galleg diwar-benn ar pezh a blij din pe a gavan pouezus.\n– Sens critique : ur rouedad sokial gallek evit notenniñ, renabliñ ha burutellañ traoù sevenadurel.\n– Pajenn facebook Soubenn ar geek : Evit ar re o deus ur gont eo un doare da welet ar pennadoù nevez embannet A-wechoù e lakan liammoù davet traoù all ivez (videoioù a blij din, pennadoù dedennus, tresadennoù ha me oar me)\n– Steam : Ma fell deoc’h profañ c’hoarioù din, c’hoari ganin pe sellet gant petra ‘vezan o c’hoari war ma urzhiataer :p\n– Tumblr : Skeudennoù ha tresadennoù a gavan brav, fentus, a-wechoù traoù sirius. (Zelda dreist-holl met traoù all ivez.)\n– Flattr : Un doare (n’eo ket brudet a-walc’h c’hoazh!) da skoazellañ krouerien. Ma fell deoc’h sikour ac’hanon ha/pe tud all! 🙂\nN’ankouait ket e c’hallit rannañ ma fennadoù (ma plijont deoc’h) war ar rouedadoù sokial pe dre bostel! Posupl eo reiñ ur flattr din evit ur pennad resis ivez da skouer.\nKenavo ar c’hentañ 😉


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/264 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/264\nACTOU AN EBESTEL, XIV.\nsambles e sinagog ar Judevien, hag e komzjont en hevelep doare ma credaz eun niver braz eur ar Judevien hag ive euz ar Greked. (2) Mes ar Judevien pere na gredent ket a lakaz drouk e sperejou ar Jentiled a-enep ar breudeur. (3) Choum a rejont koulskoude eno pell amzer, o komz gant hardiegez, abalamour d’an Aotrou, pehini a rente testeni da gomz he c’hras, en eur ober dre ho daouarn burzudou ha miraclou. (4) Mes ar bobl euz ar gear a oe rannet en diou loden ; darn a oe a-du gant ar Judevien, ha darn all gant an ebestel. (5) Hag evel ma c’hoarvezaz eur revolt euz ar Jentiled hag euz ar Judevien, assambles gant ho chefou kenta, evit gwall-dreti an ebestel hag ho laza a daoliou mein, (6) ar re-man, o veza gouezet an dra-ze, a dec’haz da Listra ha da Zerb, keariou euz a Licaonia, ha d’ar vro a zo var-dro, (7) hag eno e prezegjont an Aviel.\n(8) Hogen e Listra e oa eun den azezet, mac’hagnet en he dreid ; kam e oa adaleg ma oa ganet, ha n’hen doa biskoas baleet. (9) He-man a zelaoue Paol pehini, o veza arretet he zaou-lagad varnezhan, hag o velet hen doa feiz evit beza iac’heet, (10) a lavaraz gant eur vouez krenv : Sav zoun var da dreid. Kerkent e lampaz, hag e valeaz.\n(11) Hag ar bobl, o veza gwelet ar pez hen doa great Paol, a zavaz ho mouez, hag e leverjont en langach Licaonia : Doueou, henvel ouz tud, a zo diskennet en hon zouez. (12) Hag e c’hanvet Barnabas, Jupiter, ha Paol, Mercurius, abalamour maoa he-man a zouge ar gomz. (13) Ha memeus beleg Jupiter, a behini an templ a oa tost d’ho c’hear, a zigassaz koleou-taro ha garlanteziou beteg an nor, hag e felle dezhan offr sacrifis dezhe assambles gant ar bobl. (14) Mes an ebestel Barnabas ha Paol, pa glevjont kement-se, a rogaz ho dillad hag a lammaz e-kreiz ar bobl, en eur grial, hag en eur lavaret : (15) O tud, perag e rit-hu kement-se ? Ni n’ed omp nemed tud, sujet d’ar memeus infirmiteou evel-d’oc’h. Prezeg a reomp deoc’h eur c’helou mad, evit ma teuot da zistrei euz an traou ven-ze d’an Doue beo, hen deuz great an env, an douar hag ar mor, ha kement tra a zo enhe ; (16) pehini en amzeriou tremenet hen deuz lezet an holl nationou da vale en ho henchou ho-unan, (17) petra-benag n’hen deuz ket paouezet da rei testeniou anezhan he-unan, oc’h ober vad, hag en eur rei deomp ar glao euz\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/264&oldid=125375 »


Bleuniañ kêr - Kemper (BR)\nDegemer Ober anaoudegezh gant Kemper Gweladennoù, liorzhoù ha glasvezegoù Bleuniañ kêr\nBrudet eo Kemper evit he fichadennoù bleunioù a-zoare. Disoc’h labour perverzh ha youlek liorzhourien kêr int. O chemet ha o anaoudegezh eus ar plant zo pouezus-kenañ evit aozañ ha kempenn ar bleuñvegoù hag ar c’hestoù-bleunioù. Kalz lec’hioù e kreiz-kêr a vez bleuniet evel-se : liorzhoù ar Ramparzhioù nepell diouzh an iliz-veur, ar c’hae Dupleix, plasenn ar Rezistañs hag ardremez ti an douristed. A-hed an Oded hag ar Stêr-Deir, an div stêr bennañ eus kêr (ar Froud eo an trede), ez eus bet lakaet gant evezh kestoù-bleunioù a-leizh.\nAozet e vezont hervez ar mareoù (goañv, hañv, diskar-amzer).\nAn tri adti-kêr e karterioù Penharz, an Erge-Vihan ha Kerfeunteun, antreoù kêr hag ar c’hroashentoù-tro a vez bleuniet ivez. Unan eus dibarderioù Kemper eo ar c’hroashentoù-tro stank a zo war an hentoù eus diavaez ar gumun. Lod anezho zo deuet da vezañ lec’hioù « skouer » evit a sell ouzh ar bleuniañ, c’hoari a reont o roll evit degemer an dud pa’z eont tre e kêr ha talvezout a reont da skoroù evit lakaat ijin arzel gwazourien pep tolead da vont en-dro.\nBetek-henn, evit a sell ouzh ar bleuniañ, e plede renerezh an takadoù glas gant un tem nevez bep bloaz. Ar pal e oa lakaat an traoù da gemm :\nar bleuniañ (stiloù nevez, soñjoù nevez, ober muioc’h a draoù),\nboazioù al liorzhourien,\nar ouiziegezh evit an implij eus ar plant, degas plant nevez\nE 2016 ez aio an doare-se da vont en-dro da get met roet e vo lec’h bepred d’ar grouidigezh a zo unan eus luskerioù pennañ ar bleuniañ. Ar pouez a vo lakaet un tamm muioc’h war ar saverezh hag ar strollañ plant neuze, en ur reiñ an tu bepred, e lec’hiennoù zo, da implijout frammoù evit harpañ ar bleunioù.\nNe vo tem boutin ebet met bez’ e vo taolennoù a bep seurt evit sachañ selloù an dud !\nTrawalc’h a blant hag a vleunioù a vez produet\nE renerezh an takadoù glas ez eus ur skipailh arbennikaet evit produiñ ar bleunioù hag ar plant a zo ezhomm er gumun. E takad ar Redva-kezeg emañ an tiez-gwer hag an tachennoù produiñ. Produiñ a reont war-dro 150 000 a blant bep bloaz. Evel-se e vez bastet da servij an takadoù glas evit e ezhommoù. Evit bleuniañ an takadoù glas ez eus 3 350 m2 a diez-gwer, 3 300 m2 a dachennoù evit gounit plant ha bleunioù ezdouar ha 1 250 m2 a dachennoù evit gounit plant ha bleunioù en douar bev.


Charles Henri Marie Flahault - Wikipedia\nCharles Henri Marie Flahault (1852-1935) a oa ul louzawour gall zo bet un diaraoger war tachenn ar c'heolouzawouriezh, ar fitosokiologiezh, ekologiezh ar c'hoadeier hag al ledañ deskamant diwar-benn ar skiantoù. Unan eus ar re gentañ a oa bet oc'h implij naouturioù evel kevelerezh ar plant, lec'h enklask (louzawouriezh), renabl eus ar vleuñvaoueg. Savet en deus un niver a labourioù skiantel a-bouez, roet en deus lañs d'ar sevel kartennoù louzawouriezh hag unan eus ar re gentañ e voe e Bro-C'hall o sevel darempredoù kreñv ha padus etre louzawourien ha koadourien. Savet en deus ouzhpenn Skol-Uhel Louzawouriezh Montpellier, kêr ma oa bet o chom adalek 1881 betek e varv. Savet en deus ivez, gant Georges Fabre, ur wezenneg e l'Hort de Dieu war menez Aigoual, ma klaskas gant birvilh lakaat adplantañ gwez.\nDistribution des végétaux dans les régions moyennesde la presqu’île scandinave, 1879 (avec Gaston Bonnier)\nRapport sur la nomenclature phytogéographique (avec Carl Joseph Schröter (1855-1939)), Actes du II Congrès international de botanique, Wildemann, Bruxelles, 1910\nEmberger (J. M.), Herboristions en zig-zag, journal d’un botaniste, Les Presses du Languedoc, Montpellier, 1999 (ISBN 2-85998-212-4)\nGaussen (Henri), Allocution prononcée le 12 juillet 1936 à l’occasion de l’inauguration de la stèle C. Flahault à l’arboretum de l’Hort-de-Dieu, plaketenn embannet gant Comité du souvenir Charles Flahault, Causse, Graille, Castelnau, Montpellier, 1936.\nGuinier (Philippe), Charles Flahault 1852-1935, Revue des eaux et forêts, levrenn LXXIII, pp. 397-411 (mai 1935).\nAdtapet diwar « https://br.wikipedia.org/w/index.php?title=Charles_Henri_Marie_Flahault&oldid=1815716 »\nKemmoù diwezhañ degaset d'ar bajenn-mañ d'an 16 Kzu 2018, da 19:48.


Hannibal Barca - Wikipedia\n(Adkaset eus Hannibal)\nHannibal hag Annibal a gas war-eeun amañ. Mar klaskit un Hannibal bennak all, pe ma fell deoc'h ober anaoudegezh gant re all heñvelanvet, sellit ouzh Hannibal (disheñvelout).\nHannibal Barca (247-183 kent J.-K.) a oa ur pennjeneral kartadat brudet evit bezañ tremenet ar Pireneoù hag an Alpoù gant olifanted ha klasket kemer Roma. Mab e oa da Hamilkar Barka. Pa oa ar Gartadiz un drevadenn diazezet gant ar Fenikianed e rae ar Romaned gant ar ger "Punici" evit o anvel. Ar brezelioù punek a zo bet anv roet d'an tri brezel a zo bet etre Kartada hag ar Romaned.\nHannibal o kontañ gwalennoù ar varc'heien roman lazhet e-pad an emgann, delwenn gant Sebastien Slodzt, 1704, Mirdi al Louvre\n1 Kartadiz en Hibernia\n2 Faezhidigezh Kartada\n3 Hannibal e penn Kartada\n4 Harlu ha marv Hannibal\nKartadiz en HiberniaAozañ\nGoude ar Brezel punek kentañ, en doa sinet Hamilcar Barca un emglev gant ar Romaned. Lestrañ a reas evit Bro-Spagn e 237 k J.K., gant e vab-kaer hag e dri mab : Hannibal, Hasdrubal ha Magon. Mervel a reas eno e-pad un emgann ouzh tud ar vro, e 229 kent J-K. E vab-kaer Hasdrubal, choazet gant an arme, a gemeras e blas evel pennjeneral. Sevel a reas ur gêr nevez anvet Kartada Nevez (Kartajena hiziv). Da 26 vloaz e kemeras Hannibal e lec'h e penn an arme goude drouklazh kevrinus Hasdrubal e 221 kent J-K.\nDre ma ne oa ket bras a-walc'h e armeoù, ne deuas ket a-benn Hannibal da rannañ anezho evit difenn pep talbenn. Pennjeneral nevez ar Romaned e Bro-Spagn, Skipio a gemeras Kartada Nevez e 209 kent J-K. Pemp bloaz goude e skarzhas an holl Gartadiz eus Bro-Spagn.\nAr Romaned, renet gant Skipio an Afrikan, a gasas un arme en Afrika e 204 kent J.-K. evit aloubiñ bro Kartada ha rediañ Hannibal da guitaat Italia. Dont a reas a reas Scipio a-benn da gevrediñ gant unan eus an dierned numidat, Masinisa, ha goude se e faezhas an arme kartadat en Afrika. Goulennet e voe digant Hannibal ha Magon, mont en-dro buan da Afrika. Magon, gloazet e Mediolanum(hiziv Milano), a varvas e-pad an dreizhadenn. Dilestrañ a reas Hannibal e Leptis Minor hag en em stalias evit ar goañv e-kichen Hadrumetum. Klask a reas en em glevout gant an argaderien, a nac’has, a-raok en em gannañ a-enep dezhe e Zama. Hep ar varc'hegiezh numidat, aet a-du gant ar romaned, ha gant un arme gourdonet fall, koll a reas Hannibal an emgann kentañ a enep Scipio. Kodianañ a ras Kartada. Ar Romaned a redio Kartadiz da zistruj o bigi brezel, da strewiñ e arme ha da baeañ un truaj evit ar brezel e-pad hanter-kant vloaz !\nHannibal e penn KartadaAozañ\nHannibal a gemeras perzh neuze e buhez polikel Kartada. Rannet e oa ar geoded etre div gostezenn dre vras. Ar Gostezenn demokratour, a oa tiegezh ar Varkaed en he fenn, a felle dezhi ledanat tachenn Kartada o kemer douaroù digant an Numided. An olikarkiezh virour, renet gant Hannon a felle dezhi derc'hel d'an troù evel ma oant. Tennnañ a raent o finvidigezh betek-henn eus ar c'hoñvers, eus an truajoù a bae ar c'heodedoù sujet hag eus an telloù kemeret er porzhioù. Hannibal a oa bet dilennet sofet Kartada e 196 kent J.K.. Sevel a reas lezennoù hag a dorre galloud an oligarkiezh. Hiviziken ne vefe ket choazet izili ar c'huzul ("Ar c'hant ha pevar") a rene ar geoded hervez choaz e izili hepken ha dilennet e vefe an holl anezhe. Tremen a rae ivez hirder o c'harg d'ur bloavezh hepken e lec'h ar vuhez-pad!\nDivizout a reas Hannibal ouzhpen e vefe roet war-eeun ar sammad arc'hant a oa savet evit digoll Roma da deñzor Kartada e lec'h bezañ dastumet, gant ur gounid bennak moarvat, gant an oligarked. Evel ma ne c'hallent ket en em gemer outañ o-unan e voe flatret gante d'ar Romaned. Ar re-mañ a oa nec'het o welet Hannibal oc'h adsevel pinvidigezh ha nerzh Kartada. An digarez a oa un eskemm lizhiri etre Hannibal hag Antioc'hos III disklêriet gant ar gostezenn virour. Pa voe roet da c'ho^t dezhe e kasas ar Romaned kannaded evit gwiriañ o zitouroù ha gwelloc'h e voe d'ar sofet tec'hout.\nHarlu ha marv HannibalAozañ\nKavout a reas repu e rouantelezh Antioc'hos III, roue Siria; lec’h ma glaskas sikour anezhañ evit en em gannañ a-enep Roma hep ober berzh. Goulennet e voe gant ar Romaned skarzhañ Hannibal e-pad sinadur an emglev. Kuit da vezañ roet d'ar Romaned e tec'has adarre.\nPa darzhas ar brezel etre rouantelezhioù Pergama ha Bithynia e sikouras Prusias, roue Bithynia. Met ur gourdrouz e oa evit ar Romaned. Titus Quinctius Flamininus, un dileuriad eus ar Sened roman, a zisklêrias da Brusias e oa ret dezhañ reiñ dezhe Hannibal e 183 k J-K. Dre ma n’halle ket Hannibal tec’hout kuit e kemeras poezon hag a oa en e walenn.\nAdtapet diwar « https://br.wikipedia.org/w/index.php?title=Hannibal_Barca&oldid=1635372 »


Yann Mikael - Wikipedia\ne Gwenvenez-Penfaou, Breizh\nBrezhoneg, Gallaoueg, Galleg\nTreglen, kêriadenn villiget\nAn Emgav chanter ha danevelloù all\nFables de La Fontaine en parler mitaw\nYann Mikael - Jean-Marie Michel e anv kefridiel - zo ur skrivagner bet ganet e 1937, e Gwenvenez-Penfaou. Meur a levr en deus skrivet, ha meur a bennad e brezhoneg koulz hag e gallaoueg, abaoe diwezh ar bloavezhioù 1960. Rener ar gelaouenn Kannadig Imbourc'h eo bet etre 2004 ha 2019. Kemer a ra perzh er gelaouenn Ar Gouloù Gwenn.\n2.2.1 E Aber\n2.2.2 E Al Liamm\n2.2.3 E Imbourc'h\n2.2.4 E Preder\n2.2.5 E War Raok !\nTreglen, kêriadenn villiget, Yann Mikael, Imbourc'h, 1985\nDesavet e voe en un tiegezh hag a rae gant ar gallaoueg bemdez. Da gentañ e teskas un nebeud brezhoneg gant kelc'h keltiek e barrez a-raok heuliañ kentelioù dre lizher, gant Skol Ober p'edo o labourat gant un embregerezh prevez a labourioù bras er Sahara, goude bout graet e goñje e-pad brezel Aljeria. Distreiñ a reas da Vreizh e 1965. Kemer a reas perzh e KEAV e 1964, 1965 ha 1967. Kemer a reas perzh e SADED. En Al Liamm e 1968 e voe embannet e zanevell gentañ.\nSkrivet en deus meur a bennad evit ar c'helaouennoù Aber, Al Liamm, Imbourc'h, Preder ha War Raok ! ha levrioù a zanevelloù evel Treglen, kêriadenn villiget (1985) pe An Emgav chanter (2008) . Levezonet-bras gant ar sevenadur kristen ha Breizh-Uhel eo e skridoù. Ul lod vras anezho a ziskouez levezon ar brezhoneg war ar gallaoueg. Gant an amzer ma vevas en Aljeri eo bet levezonet ivez.\nKregiñ a reas da labourat gant Youenn Olier e 1985. Setu ar pezh a skrivas Youenn Olier e raklavar Treglen, kêriadenn villiget :\nMoarvat n'eo ket nevez seurt testennoù en hol lennegezh. E-barzh kontadennoù Jakez Riou koulz hag e barzhoniezh Añjela Duval en em ziskouez, ken ar gouerion o-unan, ken ar vuhez war ar maez; e-pad pell amzer, forzh penaos, n'eo ket deuet hol lennegezh er-maez eus an amgant-se. Padal eo ret lavarout e tennfe awenadur danevelloù Yann Mikael kentoc'h da hini an Dregeriadez eget da hini ar c'hernevad. Stabil ha peurbad zoken e tiskouez bezañ ar stuzegezh plouezat a zo bet livet gant Jakez Riou. Bez' e c'hellje unan bezañ kredet neuze e oa tonket d'ar stuzegezh-se kenderc'hel da viken. Añjela Duval avat he doa gwelet an diskar hag an distruj a oa o vegozhiñ ar sevenadur-se. Yann Mikael, eñ, a zo aet pelloc'h. Taolennet en deus en e gontadenn hirañ, amañ, an diskar-se e-unan, ha fromus-bras em eus-me kavet al livadur-se.\nSetu pezh a skrivas Pierrette Kermoal evel eroueziadur eus doare skridoù ar skrivagner :\nUr c'honter a vremañ eo Yann Mikael, hon kas d'al lec'h ma kar, hep ober van. Ha gantañ ne vez morse an traoù evel ma hañvalont bezañ d'ar c'hentañ sell. [...] Mar ne gil ket Yann Mikael rak danevelliñ darvoudoù mantrus ar brezel, e oar ivez livañ an eurvad hag al levenez.\nAbaoe marvidigezh Youenn Olier ha Pêr Even eo bet pennskrivagner Kannadig Imbourc'h, kelaouenn hollvrezhonek Emglev An Tiegezhioù. Abaoe 2019 e kemer perzh er Gouloù Gwenn.\nA-orin eus Breizh-Uhel (eus Bro-Vitaw) ez eo dedennet gant ar rannyezh c'hallaouek hag e skrivas Fablenmitaw (1997) ha Fables de La Fontaine en parler mitaw (2004), gant Eugène Cogrel.\nBout e voe rener ar gelaouenn Pilhern skrivet e gallaoueg, ha ren a ra ar gevredigezh Vantye a ra enklaskoù war ar gallaoueg komzet e Bro-Mitaw. Ur studiadenn e galleg a skrivas a-zivout e vro c'henidik : Pays Mitaw, Pays Breton (2010).\nAn Emgav Chanter, Yann Mikael, Imbourc'h, 2008\nTreglen, kêriadenn villiget, Imbourc'h, 1985.\nFablenmitaw, La Découvrance, 1997.\nFables de La Fontaine en parler mitaw, La Découvrance, 2004.\nAn Emgav chanter, Imbourc'h, 2008.\nPays Mitaw, Pays Breton, gant Ujeen Cogrel, Pihern, 2010.\nE Aber[kemmañ | kemmañ ar vammenn]\nAn emgav chanter, niverenn 30, 2007.\nUn iskis a vestrez, niverenn 51, 2013.\nE Al Liamm[kemmañ | kemmañ ar vammenn]\nBreutadenn evit gerioù gwall-garet, niverenn 239, 1986.\nDial an dogan, niverenn 152, 1972.\nKenyaw, Ger Mitawek, o tont eus ar Brezhoneg ?, niverenn 266, 1991.\nKi-Spagn pe spangi, niverenn 245, 1987.\nPeoc'h an aouravaloù c'hwerv, niverenn 140, 1970.\nTonkad Harki, niverenn 132, 1969.\nUn istor jidhouarn, niverenn 234, 1986.\nUr sizhunvezh dispac'h, niverenn 142, 1970.\nE Imbourc'h[kemmañ | kemmañ ar vammenn]\nAmerikaned, niverenn 65\nAnvioù brezhonek e Diell-levr Abati Redon, niverenn 56\nAr Fouilhez hag an enezennadoù romanek e Breizh-Izel, niverenn 51\nArguzennoù a Vreizhadelezh, niverenn 46\nDeiziataer Youri Bezmenov e 1985\nDigembezusted a gendael etre ar Gristeniezh hag an Islam, niverenn 13\nDibenn ar brezhoneg komzet e Norzh ar Vro-Mitaw, niverenn 71\nEne Bro-C'Hall eo an ingalded, niverenn 82, 2013\nFurnezh indian, niverenn 25\nGalloudezh ar skinwel e diskar ar brezhoneg, niverenn 74, 2012\nGeorge W. Bush hag ar sioc’hanerezh, Kannadig Imbourc'h, niverenn 17\nPempiz ha Peñpeñ, niverenn 22\nWar zigarez tabutal ha pismigañ (brezhoneg Kerne glav/glaou ; dour/douar) , niverenn 65\nE Preder[kemmañ | kemmañ ar vammenn]\nTalm 1, niverenn 143-144, gant Joelle Kermoal ha Pierrette Kermoal, 1971.\nE War Raok ![kemmañ | kemmañ ar vammenn]\nJil Ewan, brezhoneger-skouer, niverenn 36, 2012.\nPoanioù Spered an Tad Gwazdoue, niverenn 39, 2014.\n↑ An emgav chanter ha danevelloù all, Yann Mikael, Imbourc'h, 2008, pp.9-10.\n↑ Ur vurutelladenn amañ : An emgav chanter\n↑ Treglen, kêriadenn villiget, Yann Mikael, Embannadur Imbourc'h, 1985, pajenn 1\n↑ An emgav chanter ha danevelloù all, Yann Mikael, Imbourc'h, 2008, pp.11-12\nAdtapet diwar « https://br.wikipedia.org/w/index.php?title=Yann_Mikael&oldid=1922005 »


Er c'hwezekvet kantved bennak emaomp. E Bro-Skos e-touez Gouezeled ez eus reuz evel ma'z eus d'an empoent er pep brasañ eus Europa. Ur paotr yaouank, ganet ha savet eno, eo chomet betek ennnomp ar gont eus e vuhez ahont. Un istor skrijus. Hini brezeliañ disehan etre klanoù, met ivez ur vuhez kreñv a...\nPetra ac'hell ur paotr yaouank ober'ta pa vez tapet en ur pred familh... sealou ragach ar re gozh, fistilh ar maouezed ha gortoz e vije fin d'an abadenn pe ober evel ma ra Thomas Broustal, hunvreal ha leuskel e spered da nijal hag itrikañ un istor spierien skrijus e kompagnunezh Tom Bruise ha Lucy-A...\nPenaos e raio Ahu evit en em zibab hag eñ gwall nammet p'eo ganet mogn ? Goap a vez graet outañ ha ne c'hell ket mont da c'hoari na da chaseal gant ar re all a-oad gantañ. Ur paotrig e-unan eo met desket eo war ar plant ha gouzout a ra lakaat lasoù-kroug ha labouseta a oar ober ivez. Ha daoust h...\nAr bras eus ar barzhonegoù a ya d'ober ar barzhaz-mañ zo bet embannet e-barzh Al Liamm etre 1984 ha 2016. Ar stroll anezhe a ya d'ober un oberenn kempoell ha dibar. Awenet-kreñv eo an aozer koulz gant bed kevrinus ar Grennamzer ha gant ar sonerezh. A-bouez eo kellusk ha sonusted ar gwerzennoù evi...\nBlaz en holen\nTout sourit à Anton ar Sant, sa douce, son travail épanouissant, sa toute nouvelle voiture... Et pourtant... Evènements ordinaires... ou presque, parfois cruels, relatés dans un style direct et efficace, énergique, et saupoudré d'un humour cinglant. Filip Oillo avait reçu le Priz Langleiz pour Bl...\nGwened : kaer an hañv, tomm an heol ha birvilh er vro gant an douristed deuet da vakañsiñ... Biskoazh c'hoazh ! Pemp korf divouzellet a zo bet kavet e porzh-mor Gwened ! Ha setu krog ar chare da vat : ensellerien, archerien, kazetennourien a zo war an tach evit diluziañ an afer ar buanañ ar gwellañ....\nKergelenn ; alouber an dremmwel\nAr c'hhaier-mañ, a stagan hiziv da zuiñ ar pajennoù anezhañ, a gavi ennañ, Mai vihan, dezrevell feal ma foanioù, ma flijadurioù, ma strivoù, ma disouezhennoù. Klask a rin livañ gant reizhed ha gant gwirioned kement a zo aet d'ober ma zammig buhez, hag ur frealz eo din soñjal e vo talvoudus dit an da...\n3.238.8.102 (US) 1.412s


Pajenn:Morvan - Kenteliou hag istoriou a skuer vad evit ar Vretoned, 1889.djvu/417 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/417\nunan. Caout a reas christenien vad da rei repu dezhan. Eno e clevaz e tlie an impalaer mont antronos d’an oferen d’an ilis catedral. Ar manac’h a zavas mintin mad, a ieas d’ar gatedral, hag o veza gallet mont beteg an tron preparet evit ar prins, e lakeaz al lizer varnezhan en hevelep doare ma vije ar c’henta tra a velje an impalaer pa zaje da zaoulina. Neuze en em dennaz e touez an dud, el leac’h ma c’helje guelet an impalaer pa deuje d’he dron.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/417&oldid=162609 »\nKemmoù diwezhañ degaset d'ar bajenn-mañ d'an 21 Mae 2020, da 09:49.


Stumm eus an 26 Meu 2006 da 14:35\n30 okted ouzhpennet , 14 vloaz zo\nStumm eus an 23 Meu 2006 da 22:41 (kemmañ)\nStumm eus an 26 Meu 2006 da 14:35 (kemmañ) (dizober)\nUr c’hamp-diouennañ a zo ur c’hamp-bac’h aozet evit lazhañ tud a vernioù (a gantadoù pe a viliadoù). Peurvuiañ e vez graet an anv-se eus ar c’hampoù-diouennañ savet gant an [[Nazied]] e-pad an [[eil brezel bed]].\nE kampoù-diouennañ an Nazied e veze aozet ha kaset da benn, gant doareoù an industriezh, al lazhadegañ tud a veze kavet diezhomm, [[Yuzevien]] anezho dreist-holl, hogen [[Romed|tsiganed]] hag [[heñvelrevaded]] ivez.\nEvit a sell ar Yuzevien e veze graet «an [[diskoulm diwezhañ]] da gudenn ar Yuzevien » eus al lazhadegañ gant an dud e karg dindan an Nazied.\nKrog e oa ar c’hampoù-diouennañ da vont en-dro adalek penn-kentañ ar bloavezh 1942. C’hwec’h e oant neuze, hag an holl anezho savet e Pologn nevez-aloubet : Auschwitz-Birkenau, Treblinka, Majdanek, SobiborSobibór, BelzecBełżec, ChelmnoChełmno.\n*Treblinka, SobiborSobibór, BelzecBełżec ha ChelmoChełmno ne oant nemet lec’hioù da lazhañ tud kenkent ha degouezhet. E gwirionez ne oant ket kampoù zoken dre ma ne oa netra aozet a-benn reiñ bod d’an dud [[dezouget]] a veze lazhet diouzhtu. Un nebeud prizonidi koulskoude, a veze lakaet d’ober war-dro ar c’hamp.\nAdtapet diwar « https://br.wikipedia.org/wiki/Dibar:MobileDiff/43223 »


Shahba - Wikipedia\nUr gêr e Siria eo Shahba (arabeg: شهبا Shahbā), 87 km er c'hreisteiz da gêr Damask emañ, e Jabal el Druze er broviñs Muhafazat as Suwayda. Philippopolis e oa anvet e-pad an impalaeriezh roman, diwar anv un impalaer.\nKêr c'henidik an impalaer roman Fulup an Arab e oa Shabaa. Pa gemeras ar galloud, e krogas gant adsevel anezhi. Philippopolis e oa anvet. Krediñ a reer e felle d'an impalaer sevel monumantoù niverus. Faezhet ha lazhet e voe en emgann Verona e 249 avat, ha dilezet e voe e raktres.\nKalz rivinoù roman ez eus c'hoazh er gêr.\nFulup an Arab\nAdtapet diwar « https://br.wikipedia.org/w/index.php?title=Shahba&oldid=1821987 »\nDernière modification le 10 Gen 2019, à 17:02\nKemmoù diwezhañ degaset d'ar bajenn-mañ d'an 10 Gen 2019, da 17:02.


Zh (lizherenn) - Wikipedia\n(Adkaset eus Zh)\nUn divc'hrafenn latin eo Zh, zh implijet evit skrivañ meur a son kensonennel hervez ar yezhoù.\nImplijet e vez ivez gant ar brezhoneg (hervez reolennoù reizhskrivañ ar peurunvan) evit over diouzh ar son a deu, wellwazh, diwar un th (/θ/) istorel hag a vez distaget [z] e rannyezhoù Kernev, Treger ha dreist-holl Leon ha [h] e rannyezhoù Gwened.\nHervez ar gelaouenn Ar Bed Keltiek, e 1957, er bajenn 153, e oa bet ijinet dija ar ZH e 1264 gant ur manac'h a Vro-Ouelo, aet skuizh o rankout skrivañ, gwech Ploaza, gwech Ploaha (Plouha hiziv), ken e skrivas Ploazha.\nE Marvaillou evid an dud divar ar meaz, un droidigezh gant Gabriel-Marie Caroff embannet e 1847, e kaver a-hed al levr ar gerioù "anezhan", "anezhi", "anezho", "d'ezhan", "d'ezhi", "d'ezho", "var-n-ezhi" ha "var-n-ezho".\nE Sarmoniou an Aotrou Quere, embannet e 1906, ez eo implijet kenkent ha rakskrid ar bajenn V, gant C. Jézégou, er ger "anezho", hag a-hed al levr, e-barzh "d'ezhan" (136), dreizhi (137).\nE yezhoù all[kemmañ | kemmañ ar vammenn]\nZh a vez implijet gant an albaneg evit skrivañ ar son kensonennel [ʒ] (skrivet j hervez reolennoù reizhskrivañ ar brezhoneg).\nImplijet e vez alies e saozneg evit treuzskrivañ al lizherenn girillek Ж ([ʒ])\nEn navac'hoeg e vez distaget [ ʒ] ivez.\n↑ Marvaillou evid an dud divar ar meaz\nAdtapet diwar « https://br.wikipedia.org/w/index.php?title=Zh_(lizherenn)&oldid=1842287 »\nKemmoù diwezhañ degaset d'ar bajenn-mañ d'an 22 Gou 2019, da 21:15.


Istor un ti kouerien eus Menez Are | Ecomusée des Monts d'Arrée\nPrenet e voe Ti ar C’horneg, savet e 1702, gant Park Naturel Rannvroel an Arvorig, e 1969.\nEr c’hontrol d’ar pezh zo bet graet e meur a di eus ar mare-se, bet cheñchet a-hed ar bloavezhioù, eo chomet Ti ar C’horneg gant e leur-zi bri, e brenecher gant stalafioù koad ha roudoù ar vuhez tud ha loened asambles.\nGant ar mod m’eo bet adsavet an annez-se eus an 18vet kantved, e c’heller spurmantiñ penaos e veve ur familh gouerien en o aes e Menez Are, e kalon bourk Sant Riwall.\nAr familh Korneg\nEureudet e voe Yvon Korneg hag Anna Broustal e 1688. Pemp bugel o doe, teir merc’h o chom bev. E 1702 e lakajont sevel er bourk un ti bras ma vevont e rez-an-douar gant o bugale, asambles gant teir buoc’h o chom e penn all an ti. Hep diazez eo an ti, graet e leur-zi gant pri.\nDre ar skalieroù diavaez dindan balet e pigner d’an estaj hag a zo ul lojeris all. Moarvat e veze implijet gant menec’h ar Releg a zeue da zastum gouel-Mikael o feurmourien.\nUr savadur dispar\nDre m’eo bras, dre ma ‘z eus un estaj, un apoteiz (pe ur c’huzh-taol, un astenn a-darzh) ha gant e doenn maen-glas eo disheñvel Ti ar C’horneg diouzh an tiez all d’ar poent-se e kreiz Penn ar Bed.\nDaoust pegen mat e oa bet savet Ti ar C’horneg, disheñvel a-grenn diouzh an tiez all disteroc’h toet gant banal, e veve ar re Gorneg asambles gant tri loen. Betek kreiz an 19vet kantved e veze graet er mod-se peurvuiañ.\nTamm-ha-tamm e voe cheñchet an traoù, evel m’henn diskouez ti an aotrou Fagod, miliner Kêrc’hoad.